**МОНГОЛ УЛСЫН** **ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 04 ДҮГЭЭР САРЫН 26-НЫ ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | **Хуралдааны товч тэмдэглэл:** | 1-6 |
| 2 | **Хуралдааны дэлгэрэнгүй тэмдэглэл:** | 7-29 |
|  | 1.**Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд** /Засгийн газар 2022.04.20-ны өдөр өргөн мэдүүлсэн, **хоёр дахь хэлэлцүүлэг**, санал, дүгнэлтээ Төсвийн байнгын хороонд хүргүүлнэ/   | 7-18 |
|  | 2.**Төрийн албаны тухай хуульд нэмэлт, өөрчлөлт оруулах тухай хуулийн төсөл** /Засгийн газар 2022.04.14-ний өдөр өргөн мэдүүлсэн, **хэлэлцэх эсэх**/ | 18-27 |
|  | 3.**Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Монгол Улсын Засгийн газрын тухай хуульд өөрчлөлт оруулах тухай, Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай, Төрийн хэмнэлтийн тухай хуулийн төсөл, “Тогтоолын хавсралтад нэмэлт оруулах тухай” Улсын Их Хурлын тогтоолын төсөл** /Засгийн газар 2022.04.20-ны өдөр өргөн мэдүүлсэн,**анхны хэлэлцүүлэг**, санал, дүгнэлтээ Төсвийн байнгын хороонд хүргүүлнэ/ | 27-29 |

***Монгол Улсын Их Хурлын 2022 оны хаврын ээлжит чуулганы***

***Төрийн байгуулалтын байнгын хорооны 04 дүгээр сарын 26-ны***

***өдөр /Мягмар гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 11 цаг 25 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Л.Оюун-Эрдэнэ;*

*Эмнэлгийн чөлөөтэй: А.Адъяасүрэн, Н.Энхболд.*

***Нэг.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд*** */Засгийн газар 2022.04.20-ны өдөр өргөн мэдүүлсэн,****хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Хөдөлмөр, нийгмийн хамгааллын сайд А.Ариунзаяа, Засгийн газрын Хэрэг эрхлэх газрын Тэргүүн дэд дарга Б.Ганбат, мөн газрын Хууль, эрх зүйн газрын дарга Н.Мягмар, шинжээч Г.Дөлгөөн, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд, Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга Ж.Ганбат, мөн яамны Татварын бодлогын газрын дарга Б.Тэлмүүн, Санхүүгийн хөрөнгийн удирдлагын хэлтсийн дарга С.Тулга, Төсвийн хөрөнгө оруулалтын хэлтсийн дарга Ж.Дэлгэржаргал, Сонгуулийн ерөнхий хорооны дарга П.Дэлгэрнаран, мөн хорооны Ажлын албаны дарга Д.Баяндүүрэн, Үндэсний аюулгүй байдлын зөвлөлийн Ажлын албаны дарга Д.Ариунболд, Төрийн албаны зөвлөлийн дарга Б.Баатарзориг, Төрийн албаны зөвлөлийн гишүүн Ц.Амартөгс, С.Цэдэндамба, мөн зөвлөлийн Сургалт, судалгааны мэдээллийн нэгдсэн сангийн ахлах референт Л.Лхамжав, Захиргаа удирдлагын газрын референт Д.Наран-Отгон нар оролцов.

Хуралдаанд Улсын Их Хурлын Тамгын газрын дэд дарга С.Батбаатар, Санхүү, хангамж үйлчилгээний хэлтсийн дарга Б.Лхагвасүрэн, Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, мөн хэлтсийн референт Д.Гэрэлт-Од **нар байлцав.**

Төсвийн төслийн танилцуулгыг Хөдөлмөр, нийгмийн хамгааллын сайд А.Ариунзаяа танилцуулав.

Төсвийн төсөлтэй холбогдуулан Улсын Их Хурлын гишүүн Ё.Баатарбилэг, Ж.Ганбаатар, М.Оюунчимэг нарын тавьсан асуултад Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Хөдөлмөр, нийгмийн хамгааллын сайд А.Ариунзаяа, Сангийн дэд сайд С.Мөнгөнчимэг, Төрийн албаны зөвлөлийн дарга Б.Баатарзориг нар хариулж, тайлбар хийв.

*Улсын Их Хурлын гишүүдийн гаргасан зарчмын зөрүүтэй саналын томьёоллоор санал хураалт явуулав.*

**Ж.Мөнхбат:** Улсын Их Хурлын гишүүн Ж.Мөнхбатын гаргасан, “Монгол Улсын 2022 оны төсвийн тухай хуульд өөрчлөлт оруулах тухай хуулийн төслийн 1 дүгээр зүйлийн 3 дахь хэсгийн “22.Хууль зүй, дотоод хэргийн сайд, Урсгал зардал 620,806.4” гэснийг “22.Хууль зүй, дотоод хэргийн сайд, Урсгал зардал 621,028.0” гэж нэмэгдүүлж, Монгол Улсын 2022 оны төсвийн тухай хуульд өөрчлөлт оруулах тухай хуулийн төслийн 1 дүгээр зүйлийн 3 дахь хэсгийн “14.Сонгуулийн ерөнхий хорооны дарга, Урсгал зардал 7,139.3” гэснийг “14.Сонгуулийн ерөнхий хорооны дарга, Урсгал зардал 6,917.7” гэж бууруулах.” гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Тогтохсүрэн Төсвийн байнгын хорооны хуралдаанд танилцуулахаар тогтов.

*Уг асуудлыг 12 цаг 07 минутад хэлэлцэж дуусав.*

Байнгын хорооны дарга Ж.Мөнхбат хэлэлцэх асуудлын дарааллын гуравдугаарт байгаа Төрийн албаны тухай хуульд нэмэлт, өөрчлөлт оруулах тухай хуулийн төслийн **хэлэлцэх эсэх** асуудлыг хэлэлцэх асуудлын хоёрдугаарт оруулж хэлэлцэх горимын санал гаргав.

**Ж.Мөнхбат:** Горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар горимын санал дэмжигдсэн тул уг асуудлыг хэлэлцэх асуудлын хоёрдугаарт оруулж хэлэлцэхээр тогтов.

***Хоёр.Төрийн албаны тухай хуульд нэмэлт, өөрчлөлт оруулах тухай хуулийн төсөл*** /Засгийн газар 2022.04.14-ний өдөр өргөн мэдүүлсэн, ***хэлэлцэх эсэх***/

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, мөн газрын Тэргүүн дэд дарга Б.Ганбат, Хууль, эрх зүйн газрын дарга Н.Мягмар, шинжээч Г.Дөлгөөн, Төрийн албаны зөвлөлийн дарга Б.Баатарзориг, Төрийн албаны зөвлөлийн гишүүн С.Цэдэндамба, Ц.Амартөгс, мөн зөвлөлийн Сургалт, судалгаа мэдээллийн нэгдсэн сангийн ахлах референт Л.Лхамжав, Захиргаа удирдлагын газрын референт Д.Наран-Отгон нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, Ц.Баянмөнх, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, мөн хэлтсийн референт Д.Гэрэлт-Од **нар байлцав.**

Төслийн үзэл баримтлалын талаар илтгэлийг Монгол Улсын сайд, Засгийн газрын Хэрэг эрхлэх газрын дарга Ц.Нямдорж танилцуулав.

Илтгэлтэй холбогдуулан Улсын Их Хурлын гишүүн Ё.Баатарбилэг, Б.Пүрэвдорж нарын тавьсан асуултад Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Төрийн албаны зөвлөлийн дарга Б.Баатарзориг, Төрийн албаны зөвлөлийн гишүүн С.Цэдэндамба нар хариулж, тайлбар хийв.

Улсын Их Хурлын гишүүн Д.Тогтохсүрэн, Ж.Батсуурь, Ж.Мөнхбат нар үг хэлэв.

**Ж.Мөнхбат:** Төрийн албаны тухай хуульд нэмэлт, өөрчлөлт оруулах тухайхуулийнтөслийн үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 7

Бүгд: 15

53.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ё.Баатарбилэг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 41 минутад хэлэлцэж дуусав.*

***Гурав.Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Монгол Улсын Засгийн газрын тухай хуульд өөрчлөлт оруулах тухай, Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай, Төрийн хэмнэлтийн тухай хуулийн төсөл, “Тогтоолын хавсралтад нэмэлт оруулах тухай” Улсын Их Хурлын тогтоолын төсөл***/Засгийн газар 2022.04.20-ны өдөр өргөн мэдүүлсэн,**анхны хэлэлцүүлэг**, санал, дүгнэлтээ Төсвийн байнгын хороонд хүргүүлнэ/

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Хөдөлмөр, нийгмийн хамгааллын сайд А.Ариунзаяа, Засгийн газрын Хэрэг эрхлэх газрын Тэргүүн дэд дарга Б.Ганбат, мөн газрын Хууль, эрх зүйн газрын дарга Н.Мягмар, шинжээч Г.Дөлгөөн, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд, Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга Ж.Ганбат, мөн яамны Татварын бодлогын газрын дарга Б.Тэлмүүн, Санхүүгийн хөрөнгийн удирдлагын хэлтсийн дарга С.Тулга, Төсвийн хөрөнгө оруулалтын хэлтсийн дарга Ж.Дэлгэржаргал, Сонгуулийн ерөнхий хорооны дарга П.Дэлгэрнаран, мөн хорооны Ажлын албаны дарга Д.Баяндүүрэн, Үндэсний аюулгүй байдлын зөвлөлийн Ажлын албаны дарга Д.Ариунболд, Төрийн албаны зөвлөлийн дарга Б.Баатарзориг, Төрийн албаны зөвлөлийн гишүүн Ц.Амартөгс, С.Цэдэндамба, мөн зөвлөлийн Сургалт, судалгааны мэдээллийн нэгдсэн сангийн ахлах референт Л.Лхамжав, Захиргаа удирдлагын газрын референт Д.Наран-Отгон нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, Ц.Баянмөнх, Ё.Энхсайхан, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, мөн хэлтсийн референт Д.Гэрэлт-Од **нар байлцав.**

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн хууль тогтоолын төслүүдийг зүйл бүрээр хэлэлцэв.*

*1.Монгол Улсын Засгийн газрын тухай хуульд өөрчлөлт оруулах тухай хуулийн төслийн талаар:*

Төслийн 1, 2, 3 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Монгол Улсын Засгийн газрын тухай хуульд өөрчлөлт оруулах тухай хуулийн төслийг зүйл бүрээр хэлэлцэж дуусав.

*2.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай төслийн талаар:*

Төслийн 1, 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийг зүйл бүрээр хэлэлцэж дуусав.

***3.****Төрийн хэмнэлтийн тухай төслийн талаар:*

Төслийн 1, 2, 4-22 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Төслийн 3 дугаар зүйлтэй холбогдуулан Улсын Их Хурлын гишүүн Ж.Мөнхбатын тавьсан асуултад Засгийн газрын Хэрэг эрхлэх газрын Тэргүүн дэд дарга Б.Ганбат хариулж, тайлбар хийв.

**Ж.Мөнхбат:** Улсын Их Хурлын гишүүн Ж.Мөнхбатын гаргасан, Төслийн 3 дугаар зүйлийн 3.1.5 дахь заалтыг хасах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 8

Бүгд: 14

42.9 хувийн саналаар дэмжигдсэнгүй.

Улсын Их Хурлын гишүүн Д.Тогтохсүрэнгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ж.Мөнхбат:** Улсын Их Хурлын гишүүн Д.Тогтохсүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар горимын санал дэмжигдсэнгүй.

Улсын Их Хурлын гишүүн С.Амарсайханы “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ж.Мөнхбат:** Улсын Их Хурлын гишүүн С.Амарсайханы гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Ж.Мөнхбат:** Улсын Их Хурлын гишүүн Ж.Мөнхбатын гаргасан, Төслийн 3 дугаар зүйлийн 3.1.5 дахь заалтыг хасах гэсэн саналыг дэмжье гэсэн **санал хураалтыг дахин явуулъя.**

Зөвшөөрсөн: 6

Татгалзсан: 4

Бүгд: 10

60.0 хувийн саналаар санал дэмжигдлээ.

Төрийн хэмнэлтийн тухай хуулийн төслийг зүйл бүрээр хэлэлцэж дуусав.

***4.****“Тогтоолын хавсралтад нэмэлт оруулах тухай” Улсын Их Хурлын тогтоолын төслийн талаар:*

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

*“Тогтоолын хавсралтад нэмэлт оруулах тухай” Улсын Их Хурлын тогтоолын төслийг* зүйл бүрээр хэлэлцэж дуусав.

Байнгын хорооноос гарах санал, дүгнэлтийг Улсын Их Хурлын гишүүн Д.Тогтохсүрэн Төсвийн байнгын хорооны хуралдаанд танилцуулахаар тогтов.

*Уг асуудлыг 12 цаг 50 минутад хэлэлцэж дуусав.*

Байнгын хорооны хуралдаанаар 3 асуудал хэлэлцэв.

*Хуралдаан 1 цаг 25 минут үргэлжилж, 19 гишүүнээс 16 гишүүн хүрэлцэн ирж, 84.2 хувийн ирцтэйгээр 12 цаг 50 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.МӨНХБАТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**04 ДҮГЭЭР САРЫН 26-НЫ ӨДӨР / МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Мөнхбат:** Төрийн байгуулалтын байнгын хорооны 2022 оны хаврын ээлжит чуулганы дөрөвдүгээр сарын 26-ны өдрийн хуралдаанд гишүүд хүрэлцэн ирж, ирц бүрдсэн учир эхэлж байна. Байнгын хорооны хуралдаанаар хэлэлцэх асуудлыг танилцуулъя. Гурван асуудал хэлэлцэнэ.

 Монгол улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төсөл, Засгийн газар 2022 оны дөрөвдүгээр сарын 20-ны өдөр өргөн мэдүүлсэн хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ.

Хоёрдугаарт Монгол улсын 2022 оны төсвийн тухай хуульд өөрчлөлт оруулах тухай хуулийн төсөлдөө хамт өргөн мэдүүлсэн, Засгийн газрын тухай хуульд өөрчлөлт оруулах тухай, Монгол улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай, Төсвийн хэмнэлтийн тухай хуулийн төсөл, Тогтоолын хавсралт нэмэлт оруулах тухай Улсын Их Хурлын тогтоолын төсөл, Засгийн газар 2022 оны дөрвөн сарын 20-ны өдөр өргөн мэдүүлсэн анхны хэлэлцүүлэг, санал дүгнэлтээ Төсвийн байнгын хороонд хүргүүлнэ.

Төрийн албаны тухай хуульд нэмэлт, өөрчлөлт оруулах тухай хуулийн төсөл, Засгийн газар 2022 оны дөрвөн сарын 14-ны өдөр өргөн мэдүүлсэн, хэлэлцэх эсэх гэсэн ийм гурван асуудал байна.

Хэлэлцэх асуудлаар саналтай гишүүн байна уу? Алга байна. Хэлэлцэх асуудалдаа оръё. Ажлын хэсэг.

 Монгол улсын 2022 оны төсвийн төслийн талаарх танилцуулгыг Хөдөлмөр, нийгмийн хамгааллын сайд, Засгийн газрын Хэрэг эрхлэх газрын дарга.

**Нэг.Монгол улсын 2022 оны төсвийн хэлэлцүүлгийн талаарх танилцуулгыг Хөдөлмөр, нийгмийн хамгааллын сайд Аюушийн Ариунзаяа танилцуулна.** Хоёрдугаар микрофон.

**А.Ариунзаяа:** Байнгын хорооны дарга, эрхэм гишүүд ээ,

Дэлхий нийтийг хамарсан коронавируст халдварт цар тахлын тархалт 2022 он гарснаар эргэн идэвхжиж, үүнтэй зэрэгцэн Оросын Холбооны Улс, Украйн улсын хооронд нөхцөл байдал хүндэрсэн нь манай улсын эдийн Засгийн өсөлт болон инфляцын түвшинд дарамт үзүүлж эхэлсэн. Улмаар 2022 оны төсвийн орлого төлөвлөсөн хэмжээнд хүрэхгүй байх эрсдэл үүссэнээс гадна төсвийн зарлагыг дахин хуваарилж, зайлшгүй шаардлагатай зарим арга хэмжээг хэрэгжүүлэх шаардлага үүсээд байна.

Иймээс Монгол улсын Засгийн газар уг асуудлыг нэн яаралтай хэлэлцэж, дотоод нөөц бололцоогоо дайчлан, төсвийн бүх шатны байгууллага, төрийн өмчит болон төрийн өмчийн оролцоотой хуулийн этгээдэд төрийн хэмнэлтийн арга хэмжээг хэрэгжүүлэхээр төлөвлөлөө.

Мөн үүсээд буй нөхцөл байдалтай холбогдуулан Монгол улсын Засгийн газраас хүнсний хомсдол, үнийн өсөлтөөс сэргийлэх, иргэдийн орлого, ажлын байрыг хамгаалах, цэцэрлэгийн хүртээмжийг нэмэгдүүлэх, Улаанбаатар хотын төвлөрлийг бууруулах зэрэг нийгмийн тулгамдсан асуудлуудыг үе шаттай шийдвэрлэхээр төсвийн тодотголын төсөлд тусгалаа.

Төрийн өмчит аж ахуйн нэгжүүдийн үр ашиг, засаглалыг сайжруулж, олон нийтийн шууд хяналтад оруулах төрийн өмчит компанийн бүтцийн өөрчлөлтийн шинэчлэлийг эхлүүлэх зорилгоор төрийн өмчит хуулийн этгээдийн хувьцааг 2022-2023 онд биржээр олон нийтэд нээлттэй худалдах үндсэн чиглэл батлах тухай Улсын Их Хурлын тогтоолын төсөл, Төрийн болон орон нутгийн өмчийн тухай хуульд нэмэлт өөрчлөлт оруулах тухай хуулийн төслийг боловсруулсан болно.

Энэхүү үндсэн чиглэлийн төслөөр Монголын хөрөнгийн бирж, Монголын цахилгаан холбоо, Мэдээлэл холбооны сүлжээ, Мэдээлэл технологийн үндэсний парк, Үндэсний давхар даатгал болон Авто замын засвар, ашиглалт, Цахилгаан түгээх сүлжээ компаниуд зэрэг 36 төрийн өмчит аж ахуйн нэгжийн 34 хүртэл хувийн энгийн хувьцаа нэмж гарган, хөрөнгийн биржээр олон нийтэд нээлттэй худалдах замаар нэмэлт хөрөнгө оруулалт татаж, нээлттэй хувьцаат компани болгохоор тусгасан.

 Ийнхүү төрийн өмчит аж ахуйн нэгжүүдийн хувьцааг биржээр нээлттэй арилжаалахдаа нэг этгээд 5 хувиас дээш хувьцаа эзэмших, нөлөө бүхий этгээд болохыг, улс төрд нөлөө бүхий этгээд хувьцаа худалдан авч, эзэмшихийг хуулиар хориглохоор тусгасан.

Түүнчлэн төрийн өмчит банкны хувьцааг 2022-2023 онд биржээр олон нийтэд нээлттэй худалдах үндсэн чиглэлийн төслөөр Төрийн банкны нийт хувьцааны төрийн эзэмшил 80 хувиас доошгүй байх бөгөөд нийт хувьцааны 20 хүртэлх хувийг үе шаттайгаар олон нийтэд нээлттэй арилжаалахаар тусгасан.

Ийнхүү төрийн өмчит хуулийн этгээдийг нээлттэй хувьцаат компани болгон хувьцааг олон нийтэд нээлттэй худалдсанаар эдгээр компаниудыг олон нийтийн хяналтад оруулах, санхүүгийн сахилга бат, засаглалыг сайжруулах, үйл ажиллагааны тогтвортой байдал, ил тод байдлыг хангах, зах зээл дэх төрийн оролцоог бууруулах ач холбогдолтой гэж үзэж байна.

 Байнгын хорооны дарга, эрхэм гишүүд ээ,

Төсвийн зохицуулалттай уялдуулан Монгол улсын Засгийн газраас боловсруулж, Улсын Их Хуралд өргөн мэдүүлсэн Монгол улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүдийг хэлэлцэн шийдвэрлэж өгөхийг хүсье.

Баярлалаа.

**Ж.Мөнхбат:** Ажлын хэсгийн гишүүдийн нэрсийг танилцуулъя. Нямдорж Монгол улсын сайд, Засгийн газрын Хэрэг эрхлэх газрын дарга, Ариунзаяа Хөдөлмөр, нийгмийн хамгааллын сайд, Мэндсайхан Хүнс, хөдөө аж ахуй, хөнгөн үйлдвэрийн сайд, Үйлстөгөлдөр Ерөнхийлөгчийн Тамгын газрын дэд дарга, Батбаатар Улсын Их Хурлын Тамгын газрын дэд дарга, Баатарзориг Төрийн албаны зөвлөлийн дарга, Амартөгс Төрийн албаны зөвлөлийн гишүүн, Дэлгэрнаран Сонгуулийн ерөнхий хорооны гишүүн бөгөөд дарга, Баяндүүрэн Сонгуулийн ерөнхий хорооны гишүүн бөгөөд ажлын албаны дарга, Уртнасан Шадар сайдын ахлах зөвлөх бөгөөд ажлын албаны дарга, Ариунболд Үндэсний аюулгүй байдлын зөвлөлийн ажлын албаны дарга, Лхагвасүрэн Улсын Их Хурлын Тамгын газрын Санхүү, хангамж үйлчилгээний хэлтсийн дарга, Наран-Отгон Төрийн албаны зөвлөлийн сургалт, судалгаа, мэдээллийн нэгдсэн сангийн ахлах референт, Лхамжав Төрийн албаны зөвлөлийн сургалт, судалгаа, мэдээллийн нэгдсэн сангийн ахлах референт, Мөнгөнчимэг Сангийн дэд сайд, Сангийн яамны Төрийн нарийн бичгийн дарга Ганбат, Санжаадорж Сангийн яамны газрын дарга, Тэлмүүн Сангийн яамны газрын дарга, Энхболд Сангийн яамны газрын дарга, Золбоо Сангийн яамны газрын дарга, Чимэдцэрэн Сангийн яамны газрын дарга, Одонтуяа Сангийн яамны өрийн удирдлагын хэлтсийн дарга, Тулга Санхүүгийн өрийн удирдлагын хэлтсийн дарга, Дэлгэржаргал Сангийн яамны Төсвийн хөрөнгө оруулалтын хэлтсийн дарга, Үндэсний аудитын ерөнхий газар Энхжавхлан Аудитын нэгдүгээр газрын захирал, тэргүүлэх аудитор, Наранчимэг Аудитын газрын захирал, тэргүүлэх аудитор, Энхболд Аудитын гуравдугаар газрын захирал, тэргүүлэх аудитор гэсэн бүрэлдэхүүнтэй ажлын хэсэг хүрэлцэн ирсэн байна.

Хууль санаачлагчаас болон Байнгын хорооны өөрийн эрхлэх асуудлын хүрээнд хамаарах төсвийн ерөнхийлөн захирагчаас асуух асуулттай гишүүн байна уу? Нэрсээ өгий. Ганбаатар гишүүн, Оюунчимэг гишүүнээр тасаллаа.

**Ж.Мөнхбат:** Баатарбилэг гишүүн асууя.

**Ё.Баатарбилэг:** Өглөөний мэнд хүргэе бүгдэд нь. Тэгэхээр энэ Төсвийн хэмнэлтийн хууль явж байгаа. Тэгээд Засгийн газрын Хэрэг эрхлэх газрын дарга байгаа учраас энэ төрийн байгууллагууд, төрийн байгууллагуудын төсөвтэй холбоотой нэлээн хэмнэлтүүд яригдаж, энэ төсвийн нэмэлт тодотголоор орж ирж байгаа гэж ойлгож байгаа. Сүүлийн жилүүдэд төсвийн хэмнэлт, энэ цар тахлын нөхцөл байдал, улс орны нийгэм эдийн засгийн байдал гээд жил болгоны төсөв дээр бас байнга яригддаг нэг асуудал бол энэ төрийн байгууллагууд, төрийн байгууллагуудын энэ үргүй зардлыг багасгах, төсвийг хэмнэе гэдэг маягаар нэлээн л олон жил явчихлаа. Үндсэндээ 3, 4 жил улс орон даяар сумын Засаг даргын Тамгын газар, аймгийн Засаг даргын Тамгын газрын байр, барилга шинээр барихаас өгсүүлээд засвар үйлчилгээ ч хийхгүй хэдэн жил болчихлоо л доо. Үндсэндээ бол төрийн байгууллагуудад ямар ч хөрөнгө оруулалт хийгдээгүй хэдэн жил болчихсон. Одоо энэ сумдын Засаг даргын Тамгын газрууд гээд маш хүнд нөхцөлд одоо дээвэр туурганаас нь ус гоожсон, шавар бүрээс нь уначихсан нэг ийм хүнд нөхцөлд л төрийн албан хаагчид үйл ажиллагаа явуулж байгаа.

Аймаг, суманд үйл ажиллагаа явуулж байгаа энэ Засаг даргын Тамгын газрын байрууд, тэгээд унаа тэрэгнүүд. Үндсэндээ одоо миний л мэдэхийн манай аймгийн нэлээд олон сумын Засаг даргын Тамгын газрууд унаа тэрэггүй, аймгийн хурал нь ч унаа тэрэггүй ийм маягтай. Тэгэхээр энэ төрийн байгууллагууд төрийн ажил үйлчилгээг хэвийн, жигд хэвийн үйл ажиллагаа явуулах боломж, нөхцөл ер нь хэр байгаа юм бэ? Засгийн газрын Хэрэг эрхлэх газар энэ дээр одоо ямар арга хэмжээ авахаар ажиллаж байгаа юм? Маш хүндрэлтэй байна гэж ийм бичиг цаас ирээд байдаг. Хэмнэх юм үндсэндээ үлдээгүй шүү дээ. Бичгийн цаасаа ч гэсэн авч чадахгүй хэмжээнд хүрч байна гэдэг ийм асуудлыг төрийн албан хаагчид ярьж байгаа юм.

Тэгээд одоо ингээд төсвийн хэмнэлт гэдгээр хэтэрхий энэ төрийн байгууллагууд руугаа дайраад, төрийн байгууллагуудаа цомхотгоно, төрийн байгууллагуудынхаа хамаг хөрөнгө оруулалтыг хасна, танана гэсээр байгаад энэ чинь төрийн нэрийн өмнөөс ажил үйлчилгээ явуулж байгаа энэ ажил чинь доголдол, дутагдал гараад магадгүй энэнээс болж ямар нэг алдаа дутагдал гарахыг одоо үгүйсгэхгүй л дээ. Тэгэхээр энэ дээр одоо энэ төсөв оруулж ирж байгаа нөхцөлд ямархуу нөхцөл байдалтай байгаа юм, цаашид ер нь яах юм? Энэ сумдын Засаг даргын Тамгын газруудаа хэзээ нэг нүүр царайг нь өөрчилж байшин, барилгыг нь шинэчилж өгөх юм? Энэ асуудал дээр Хэрэг эрхлэхээс ямархуу байр суурьтай байгаа юм? Зүгээр Төрийн албаны зөвлөл бол нэлээд боломжоороо ажиллаж байгаа. Сургалт, судалгаа тэгээд төрийн албан хаагчаа чадавхжуулах, боломжийн хэрээр л ажиллаж байна. Тэнд байгаа ажилтан албан хаагчдын бол буруу юм бол байхгүй шүү дээ. Тэгэхээр энэ дээр одоо нэг хэтэрхий төрийн байгууллагууд руугаа ингэж дайрч, төсвийг нь хэтэрхий хэмнээд байх нь одоо хэмнээд байх ч юм үлдээгүй байхад ахиад хэмнээд байх нь одоо хэмнэнэ гэж ингэж юм оруулж ирээд байх нь хэр боломжтой юм?

Энэ төсвийн тодотголоор ямар хэмжээний хэмнэлт орж ирж байгаа юм? Нэлээн юу нь хасагдаж байгаа сураг байна лээ. Тэгээд энэ орж ирж байгаа энэ төсвөөрөө энэ төрийн байгууллагууд чинь энэ 22 онд үйл ажиллагаагаа жигд, хэвийн үйл ажиллагаа явуулах боломж байгаа юм уу, үгүй юм уу? Тэгээд энэ дээр Хэрэг эрхлэхийн дарга ямархуу байр суурьтай байгаа вэ гээд энийг нэг тодруулж асуугаадахъя.

**Ж.Мөнхбат:** Нямдорж сайдын микрофоныг өгье.

**Ц.Нямдорж:** Төсвийн тодотгол, хямралтын асуудлаар Засгийн газар хуулийн төслөөр өргөн мэдүүлчихсэн учраас би тэр төслийн талаар өөр зүйл ярих хуулийн эрхгүй л дээ, нэг. Гол юм бол би энэ ажил авснаасаа хойш хоёр зүйлийг их нарийн судлуулсан. Нэг нь бүх аймаг, сумдын энэ Засаг даргын Тамгын газрын конторуудын зургийг нэг бүрчлэн авч, цаашдаа энэ ер нь шаардлага хангах юм уу, хангахгүй юм байна уу гэдэг дээр нэг дүгнэлт хийж, Засгийн газрын хуралдаанд нөхцөл байдлыг танилцуулсан. Тэгээд тэмдэглэл гаргуулсан. Хоёр аймгийн Засаг даргын Тамгын газрын байшин ерөнхийдөө актын байдалд орчихсон. Сумд 327 сумаас тал хувь нь 70-аад оноос өмнө гар аргаар барьчихсан, ашиглалтын шаардлага хангахааргүй болчихсон байдалтай байгаа юм.

Тэгээд энэ удаагийн тодотгол ярихаас өмнө бол жилд арав, арваар нь санхүү, мөнгөнийх нь асуудлыг шийдүүлж, байдлаар үе шаттайгаар шийдвэрлэе гэдэг протокол гаргуулаад 23 оны төсөв дээр арваад сумын нэр өгчихсөн л байж байна л даа. Тэгээд энэ саяын энэ орж ирж байгаа Хэмнэлтийн хууль дотор акт гарсан бол акт гарснаас бусад тохиолдолд шинээр байшин барихгүй гэсэн үгтэй юм орж ирсэн. Тэр одоо яригдаад байгаа юмнууд бол дандаа актын байшингууд байгаа учраас тэгээд энэ Засгийн газарт нь жаахан мөнгө, хуралд юу цуглуулж чадах юм бол нөхцөл байдлаас шалтгаалаад шийдээд явах бололцоотой.

Хоёр дахь сонирхсон асуудал нь бүх сумдын бүх аймгийн машинуудыг судалж үзсэн. Бас нэг иймэрхүү л байдалтай. Дутуу, хүтүү муудсан, актлагдсан гээд л юмнууд байдаг. Бас тэр барилга, байшинтай ижил байдлаар Засгийн газарт танилцуулж, үе шаттайгаар нэгдсэн журмаар шийдвэрлүүлж байх тийм протокол гаргуулсан. Цаашдаа энэ янзаараа явах байх гэж бодож байна.

Ер нь ерөнхий том дүнгээр нь авч үзэх юм бол энэ саяын ярьдаг хоёр асуудлыг олон жил урсгалаараа явчихсан, хөрөнгөтэй, мөнгөтэй аймгууд нь бол асуудлаа тэрүүрээ шийдчихдэг. Хөрөнгө мөнгө дутмаг аймгууд нь бол ингээд л навсайгаад л байж байдаг ийм бичигдээгүй ёс бий болчихсон юм байна лээ.

Сүхбаатар аймаг, Өмнөговь аймаг гэм мэтийн аймгуудын Засаг даргын Тамгын газрын конторууд, сумдынхыг би ярьж байна. Маш сайн шийдвэрлэгдсэн. Төв аймаг гээд л ийшийгээ Булган гээд л их муу ийм хоёр ялгамжтай нөхцөл байдал үүссэн гэдгийг хэлье.

Хэмнэлтийн хуулийн тухайд Их Хурлын гишүүд та бүхэн ярьж байгаад тэгээд Засгийн газраас оруулсан саналыг бүрэн эрхийнхээ хүрээнд шийдвэрлэнэ биз дээ. Тэгэхдээ нэг юм мартаж болохгүй. Энэ Монголын Үндсэн хууль батлагдсанаас хойш энэ шинэ цаг нь Монгол төр гэдэг нэг л юм босож ирсэн л түүх шүү дээ. Энэ сүүлийн жилүүдэд чинь. Энийгээ цаашаа зохистой түвшинд аваад явах асуудал бол энийг мартаж огт болохгүй. …/минут дуусав./

**Ж.Мөнхбат:** Нэг минут нэмж өгье.

**Ц.Нямдорж:** Хүнд чих хэрэгтэй бол улс төрд, Америкийн төрд ч чих хэрэгтэй, Монголын төрд чих хэрэгтэй. Бүх эрхтэн гүйцэд байх ёстой. Энэ сүүлийн 30 жил чадан ядан эдийн засгийн хомс нөхцөлд энэ шинэ цагийн Монгол төрийг л Үндсэн хуулийн дагуу л босгож байгаа л түүх шүү дээ. Энийгээ бас явцын дунд гишүүд минь анхаарч бодох хэрэгтэй байх гэж бодож байна. Засгийн газар дээр ч би энэ саналаа хэлсэн. Төр төмбөгөр, ёс ёмбогор гэдэг үг байдаг. Энэ хоёр их гүрний дунд энэ Монгол төрийг зөв авч явах явдал гучхан жил тусгаар улс замаар явж байгаа энэ төрийг зөв авч явах явдал. Улс төрчдийн, тэрний дотор энд сууж байгаа Их Хурлын гишүүд та бүхний бодол чилээх асуудал гэдгийг би харин хэлье гэж бодсон юм.

**Ж.Мөнхбат:** Баатарбилэг гишүүн тодруулъя.

**Ё.Баатарбилэг:** Энэ нөгөө хэмнэлтийн асуудал яригдаж байхад Төрийн өмчийн бодлого зохицуулалтын газар дээр энэ компани, аж ахуйн нэгжүүдээс баахан машинууд хураагдаж байгаа юм сонсогдоод байсан. Тэгэхээр энэ ядаж энэ машин унаанууд нэгэнт хураагдаад дуудлага худалдаагаар оруулна ч гэсэн ийм ярилцлага ч гарчихсан харагдаж байсан. Энэ шаардлагатай байгаа төрийн байгууллагууд руугаа энийгээ шилжүүлэх маягтай шийдвэрлэвэл ямархуу байдаг юм. Яг энэ хөдөө сум, аймагт энэ ажиллаж байгаа энэ төрийн байгууллагууд чинь хамгийн түрүүнд тэр ган зуд, гал ус бүх юм руу л явдаг шүү дээ.

Тэгээд машин унаа байхгүй гээд л, түймэр гарлаа гэхэд л тамгын газрын ажилтнууд хамгийн түрүүнд явдаг. Тэгээд өвөл цас, зуд боллоо малчдадаа яаж хүрэх вэ гэхээр нөгөө тамгын газрынхан л явдаг. Тэгэхээр энэ ялангуяа энэ орон нутгийнхаа нөхцөл байдлыг ойлгоод энэ хураагдсан энэ машин унаа, тэрэгнийхээ асуудлыг энэ маягаар шийдэх боломж юу байдаг юм? Та бүхний хүрээнд яригдсан юм байна уу, үгүй юу? Ингээд бас жин бангыг нь тааруулаад явбал боломж байдаг юм уу, үгүй юм уу гэсэн асуулт байна.

**Ж.Мөнхбат:** Нямдорж сайд нэмж хариулах юм уу? Хэрэг эрхлэхийн Нямдорж сайдын микрофоныг өгий.

**Ц.Нямдорж:** Энэ хэмнэлтийн хууль батлагдангуут дагуулаад Засгийн газрын албаны ажил, автомашин хэрэглэх тогтоол гэж байдаг юм. Тэрийг өөрчлөөд энэ хуульд нийцүүлж өөрчлөөд, тэгээд энэ төрийн өмчийн үйлдвэрийн газрууд, Засгийн газрын бааз чиглэлээр, яамдын чиглэлээр байгаа машинуудыг нэг бүтэн хэмжээг нь гаргаад, тэгээд тэр дагуу илүү гарсан юмыг энэ орон нутгийн асуудлыг шийдвэрлэх тал дээр эхний ээлжид анхаарна гэсэн бодолтой байгаа.

 Энд нэг зовлон байгаа. Энэ гайгүй машинууд явж байгаа. Эд нарыг ингээд дуудлага худалдаагаар оруулаад худалдчихаад, тэгээд орон нутаг нь явган гүйгээд байх юм бол хэцүү шүү дээ. Ямар ч байсан эхний ээлжид бол сэлбэлт хийх тэр чиглэлийг нь илүү барих талыг л барина.

**Ж.Мөнхбат:** Ганбаатар гишүүн асууна.

**Ж.Ганбаатар:** Би бас хоёр, гурван санаа хэлье. Тэгээд хоёр асуулт асууя. Ер нь зүгээр төр хүчтэй байх ёстой гэдэгтэй санал нэг байгаа. Тэгээд одоо бүгдээрээ л төрийн хүмүүс сууж байгаа юм. Одоо Төрийн байгуулалтын байнгын хороон дээр ярьж байна. Тэгээд хамгийн гол сулруулж байгаа асуудал л ерөөсөө данхар байгаад л байгаад байгаа шүү дээ. Хэтэрхий данхар. Тэгээд орлого өсөх болгонд л энэ нь нэмэгдээд байдаг. Тэгэхээр одоо манай Байнгын хороо ч тэр, Их хурал ч тэр, Засгийн газар ч тэр энэ ингээд данхар байдлаасаа л салах хэрэгтэй л байхгүй юу. Тэгвэл төр хүчтэй болно.

Сая Баатарбилэг гишүүний хэлж байгаа тэр олон асуудлууд руу анхаарах чадвар, чадалтай болно. Тэгээд л одоо жоохон орлого нэмэгдэхлээр баахан агентлаг байгуулдаг. Эсгүй бол чиг үүрэг нь адилхан баахан газрууд давхцаад байгуулагдчихдаг. Одоо урд талын Хятадад тэр урд байж байгаа боомтын хүмүүс хэлдэг юм байна лээ шүү дээ. Орж ирээд хэнтэй ярья гэхээр 10 хүн өөдөөс нь хараад суугаад байдаг. Хятадын талд 1 хүн сууж байдаг. Тэгээд 10 хүн нь 10 уулаа чиг үүрэг нь ойролцоо, 10 том даргатай. Гараад л дандаа өөр өөр ажил яриад явчихдаг. Тэгээд би тэнд удирдагдана, энд удирдагдана. Тэгэхлээр бид нар энэ төрийнхөө энэ давхцалыг нэгдүгээрт зоригтой арилгах ёстой, хооронд нь нэгтгэх ёстой төрийн байгууллагуудыг, агентлагуудыг. Энэ төрийн өмчид энэ алдагдалтай компаниудаа зоригтой татан буулгах ёстой.

Энэ хууль дээр бол би өөр, тэр бүлэг дээр ч хэлсэн, даргын зөвлөлдөх хурал дээр ч хэлсэн. Ерөнхий сайдын өрөөнд бас одоо бэлтгэл ажлууд явсан. Тэр дээр ч хэлсэн. Тэгээд энэ, энэний ажлын эхлэлүүд явж байгаад баяртай байгаа. Энэ угаасаа төр хүчтэй болохын эхлэл гэж ойлгож байгаа. Түүнээс биш төрийг сулруулж байгаа зүйл бол биш ээ гэж харж байгаа юм. Тэгээд тэр танилцуулгатай холбоотой хоёр асуулт асууя.

Энэ төрийн өмчит компаниудын 34 хувь хүртэлхийг, хувьцааг одоо зарна гэж ойлгосон шүү дээ. Тэгсэн Ариунзаяа сайдын танилцуулгад 20 хүртэлх хувь гэдэг үг гарч уу, үгүй юу. Би дутуу сонсчхов уу? Тэгээд энэ чинь сайжруулах гэж байгаа гэдгийг бүгдээрээ сайн ойлгох хэрэгтэй. Сайжруулах гэж байгаа засаглалыг сайжруулна дэлхийн чиг хандлага шүү дээ. Тэгэхлээр эндээс сайн бэлтгэл ажилтай байх хэрэгтэй. Тэгээд наадах чинь зүгээр зарчихдаг юм биш шүү дээ. Тэгээд өр авлагыг нь яаж шийдэх юм, хэн сонирхох юм, ач холбогдолгүй одоо компаниудыг хэн авах юм? Нэг авах гэж байгаа хүн нь бэлэн байгаа юм шиг л тэд тийм юмыг хязгаарлана, ийм юмыг хязгаарлана л гээд байх шиг байна л даа. Тэгээд наадхыг чинь сонирхох хүн байна уу, байхгүй юу?

 Хоёрдугаарт энэ төрийн өмчит компаниудыг сайн ажиллуулж байгаа бол тэр менежер сайн цалин авах ёстой. Муу ажиллуулж байгаа бол тэр менежер цалин авахгүй л байх ёстой байхгүй юу. Тэр байгууллага татан буугддаг юм уу, өөр даргатай, өөр менежертэй болох ёстой. Тэгэхгүй ингээд л хамруулаад тэрний цалин өндөр байна, энэний цалин. Үгүй ээ, тэр хүн тэрний төлөө чин сэтгэлээсээ ажиллаж байгаа бол тэр хүн сайн цалин авч байж л тэр байгууллагаа урагшаа явна шүү дээ. Энийг ялгааг нь харах ёстой гэдэг. Тэгээд энэ чинь нөгөө 4 минут яриад, 1 минут тодруулдаг ийм сонин юутай учраас би өөрөө яриад, өөрөө хариулахаас өөр замгүй болчихдог.

Уул нь бол 1 минут асуугаад юм уу, 2 минут асуугаад 2 минут тодруулдаг бол одоо боломж байгаа байхгүй. 4 минут асууна гэсэн чинь юу гэсэн үг вэ? Би ойлгодоггүй. Би энийг байнга л ярьдаг юм. Яаж 4 минут асуух вэ? Тэгээд 1 минут тодруулна гэхлээр. Бүр ийм сонин дэгтэй. Тэгээд Ариунзаяа сайдаас тодруулъя. Тэгэхдээ наадах чинь ерөнхийдөө аягүй зөв чиглэл шүү, зөв бодлого шүү. Та нар өөрсдөө чин сэтгэлээсээ дэмжих хэрэгтэй.

Тэр төрийн өмчит компаниуд өөрсдөө гаргая гэж энэний араас явах хэрэгтэй. Засаглалаа сайжруулах хэрэгтэй. Ингэж байж наад төр чинь өөрөө одоо үнэхээр төр ийм юм авч явж чаддаг гэдгийг ард иргэддээ ойлгуулах хэрэгтэй. …/минут дуусав./

**Ж.Мөнхбат:** Хоёр номер Ариунзаяа сайд, дараа нь Нямдорж сайд, Мөнгөнчимэг дэд сайд.

**А.Ариунзаяа:** Ганбаатар гишүүний асуултад хариулъя . Сая миний уншсан үг дотор бол төрийн өмчит банкны хувьцааг биржээр олон нийтэд нээлттэй худалдана. Ингэхдээ төрийн банкны нийт хувьцааны төрийн эзэмшил бол 80 хувиас багагүй байна, доошгүй байна. Нийт хувьцааны 20 хүртэлх хувийг үе шаттай олон нийтэд нээлттэй арилжаална гэсэн ийм юу байгаа.

Бусад компаниудын хувьд бол 36 төрийн өмчит аж ахуйн нэгжийг 34 хүртэлх хувийг энгийн хувьцаагаар арилжина. Ингэхдээ бас 2 болзол байгаа. Энэ дотор бол хувьцааг одоо нээлттэй арилжаалахдаа. Нэг этгээд 5 хувиас дээш хувьцаа эзэмшиж болохгүй.

Нөгөө талд бол бас улс төрд нөлөө бүхий этгээд хувьцаа худалдан авахыг, эзэмшихийг бас хориглосон байх. Мэдээлэлд ойрхон байгаа гэдэг үүднээс. Тэх, баярлалаа.

**Ж.Мөнхбат:** Нямдорж сайд.

**Ц.Нямдорж:** Засаг захиргааны шинэ хуулиар Засгийн газар, орон нутгийн Иргэдийн Төлөөлөгчдийн хурлын аппаратын орон тоо, Засаг даргын Тамгын газрын орон тоог тогтоох эрх олгогдсон. Тэрний дагуу шийдвэрээ гаргачихсан. Өмнө байснаас өсгөсөн юм байхгүй. Нийслэл дээр жаахан өссөн, орлогчийн тухайд. Ер нь энэ төрд данхайж байна гэдэг юман дээр гишүүд минь их зөв талаас нь харж, нөхцөл байдлаасаа ойлгож ярьж байхгүй бол болдоггүй л асуудал л даа.

Энэ төрийн албан хаагчдын орон тоо хэт томроод байгаа чинь юунд байдаг вэ гэхлээр цэвэр шинээр барьж байгаа цэцэрлэг, сургуультай л холбоотой асуудал шүү дээ. Өнгөрсөн 4 жил 2, 3 ээлжтэй сургуулийг 1 ээлжид оруулна гэж баахан цэцэрлэг сургууль барьсан. Тэрийг чинь дагасан төрийн үйлчилгээний алба хаагч нар асар олон орон тоо. Энэ 4 жилд Засгийн газрын мөрийн хөтөлбөрт туссанаар 200 сургууль, 240 дөчин цэцэрлэг барих ёстой. Тэр цэцэрлэгүүдийн дийлэнх нь Улаанбаатар хот руу одоо хандаж байх шиг байна. Тэр цэцэрлэгүүд баригдахын цагт бол энэ төрийн захиргааны хөгжлийн албан хаагчдын чинь орон тоо хэдэн зуугаараа нэмэгдэнэ шүү дээ. Тэгээд л ахиад л нэг орон тоо нэмэгдчихлээ гэдэг яриа гардаг ийм л байдаг шүү дээ.

Энэ хэмнэлийн асуудал чинь нэг дэд дарга орлогч нарыг цөөрүүлэх барих агентлаг холбогчгүй байх энэ тэр гээд л юмнууд байгаа юм. Үндсэн өсөлт бол сургууль, цэцэрлэг, эмнэлэг, соёлын төв 4 дээр л гарч байгаа шүү. Шинэ соёлын төв барьдаг орон тоо нэмэгддэг. Орон тоо нэмж өгөхөөс өөр аргагүй байдаг, үйлчилгээний алба хаагч нарын ангилалд ордог. Ингээд л өсөөд байгаа шүү дээ. Энийг би бас зөв тайлбар хийе гэж гэдэг үүднээс хэлж байгаа юм.

**Ж.Мөнхбат:** Ганбаатар гишүүн тодруулъя.

**Ж.Ганбаатар:** Ер нь төр данхар гэдгийг харуулж байгаа 2 тоон баримт байгаа. Зүгээр энгийн тоо баримт л хэлье.

 Нэгдүгээрт төрийн төсвийн нийт зарлагын 80-85 хувь нь урсгал зардалд явж байгаа. Энэ өөрөө төрийг чинь хэт данхар гэдгийг харуулж байгаа юм. Бусад улсад чинь хэлээд байгаа шүү дээ. Сангийн сайд хэлээд байгаа шүү дээ, би биш. Нийт зарлага бол төсвийн орлогын урсгал зардал бол 20 хувь нь байвал нормал гэж байгаа байхгүй юу. Манайх 80 хувь нь, тэгээд үлдсэн 20 хувь нь хөрөнгө оруулалтдаа явдаг. Тэгээд юу хийх вэ гэж? Тэгэхлээр ингээд л цалин, дулаан энэ тэрд яваад байгаа юм.

Хоёрдугаарт хөдөлмөрийн насны нийт иргэд гэхлээр сая нэг зуун мянган хүн байгаа. Тэрний гурван зуу хорь нь төрөөс хамааралтай. Цалин, пүнлүү одоо бүх юм нь хамааралтай явж байгаа юм. Энэ бол өөрөө бараг 30 хувь байгаа биз дээ. Бусад улсад бол 8 хувь. Хөдөлмөрийн насны нийт иргэдийг харьцуулахад төрд ажиллаж байгаа хүний тоо ярьж байгаа юм. Тэгээд энийгээ…/минут дуусав./

**Ж.Мөнхбат.** Тодруулж санал хэллээ. Оюунчимэг гишүүн.

**С.Оюунчимэг:** Энэ төсвийн тодотгол орж ирсний дараа ер нь нийгмийн уур амьсгалыг ч харсан. Бид олон ч хүмүүс бид нартай бас уулзаж байна. Манай гишүүд ч өөрсдөө бас их яриад байгаа юм л даа. Төрийн энэ данхайсан бүтэц тогтолцоог өөрчилье гээд яриад байдаг. Гэхдээ энэ данхайсан гэдгийг яг оносон газар нь олж хэлэхгүй бол бид бас төрийн албыг ингэж үнэ цэнэгүй болгох, төрийн алба чинь өөрөө асар их ачаалалтай алба. Одоо жишээ нь Улсын Их Хурлын Тамгын газрыг л харна, Байнгын хороодын ажиллах хүчээ харж байхад өдөржин шөнөжин 3, 4-хөн хүн бичиг цаас, тэгээд л маш олон ажил явдаг. Энэ референтүүд, зөвлөхүүдийг харж байхад асар их ачаалалтай байдаг. Одоо энэ яамнуудыг л харахад бас яг ажилд нугалаад явж байгаа 10 хүн байлаа гэхэд үнэхээр бүр ингээд нуруун дээрээ үүрээд явж байдаг байхгүй юу. Тэгэхээр бид нар төрийн данхайсан бүтэц нэрийн дор энэ төрийн албан хаагчдыгаа, ялангуяа ажил үүргээ үнэхээр сайн гүйцэтгэж байгаа хүмүүсийнхээ эсвэл цалин, хөлсийг нь хасах, эсвэл одоо төрийн албанд ажиллах тэр дур сонирхол, тэр хүч энергийг нь ингээд барах тийм юмнуудыг бас хийж болохгүй гэсэн байр суурьтай байгаа шүү би.

Энэ дээр маш тийм оновчтой дүгнэх хэрэгтэй. Харин хаана нь илүү их дарга их байна, хаана ажиллах хүч нь илүү байна тэрийг нь харж байгаад харин тэр данхайсан толгойтой, тэрнээс бүтэц нь биш тэр олон дарга нараа л энэ цомхотгож, тэрнээс харин хэмнэсэн зардлаа тэр мундаг сайн ажиллаж байгаа хүмүүстээ бас хуримтлал үүсэх, ажиллаж байгаа нийгмийн орчныг нь шийдэх энэ, тэр дээр бол энэ анхаарч ажиллах хэрэгтэй шүү гэдгийг би бас Засгийн газрын гишүүддээ энийг хэлье гэж бодож байгаа юм. Их Хурал ч гэсэн энэ шийдвэр гаргахдаа энэ дээр бол бас онцгой анхаарах ёстой гэсэн байр суурьтай байгаа.

Харин бид нар угаасаа ингээд л бүх судалгааны газруудаар судалгаа хийхэд хаана үнэхээр данхайчихсан байна гээд л харахаар дандаа маш олон дарга, дэд дарга юм уу, эсвэл хурган дарга нар дүүрчихсэн газрууд бол төрийн өмчит үйлдвэрийн газрууд болоод зарим газрууд байна л даа. Агентлаг энэ тэр гээд. Тэрийгээ харин ёстой зоригтойнхон шиг энэ цомхотгоод цомхотгоод явчих нь бол энэ төсвийн тодотголтой үед чинь бидний энэ төрийн хэмнэлтийн бодлогын гол цөм нь гэж харж байгаа шүү гэдгийг нэгт хэлье гэж бодож байна.

 Хоёрт нь жишээлбэл зарим нэг агентлаг маш их ачаалалтай, тэгэхээр ингээд бүх дэд дарга нарыг нь байхгүй болгочихоор одоо дарга нь тэр олон юмнуудыг ингээд аваад явчих бололцоо байгаа юу гээд зарим агентлагаас бас тэгээд байгаа юм. Одоо 100-аас дээш хүн амтай агентлаг байна гэхэд дэд дарга нарыг бүгдийг нь байхгүй болохлоор дарга, газрын дарга нар нь энэ бүхнийг хийгээд явчих бололцоотой гэсэн тооцоог хийсэн байгаа юу? Энэ дээр нэг би хариулт авъя гэж бодож байна л даа.

Одоо зарим агентлагууд дэд даргатай хэр нь ачааллаа бид даадаггүй ингэж өдөржин, шөнөжин ажилладаг, хөдөө гадаагүй ингэж явдаг. Гадаад дотоодгүй явдаг, одоо Газрын тосны газар ч гэдэг юм уу өөр газрууд ингээд хараад байхад ийм хүмүүс нь тэгж яриад байгаа юм. Энэ үнэхээр бодит мэдээлэл үү? Энэ агентлагуудыг та нар маань авч үзэхдээ ер нь автоматаар, механикаар ер нь л бүх дэд дарга нарыг байхгүй болгоё гэдэг бодлого явж байгаа юм уу? Эсвэл бас тэнд ажиллаж байгаа ажил, ажлын ачаалал, цаг энэ тэрийг бас харгалзаж үзсэн зүйлүүд байна уу гэдэг дээр би хариулт авъя гэж бодож байна. Энэ дээр Төрийн албаны зөвлөл ч гэсэн бас анхаарч байгаа болов уу гэж би бодож байна л даа. Тэгээд энэ асуултад хариулт авъя.

**Ж.Мөнхбат:** Хоёр номер, дараа нь гурван номер.

**А.Ариунзаяа:** Оюунчимэг гишүүний асуултад хариулъя. Төрийн албан хаагчдын хувьд 2021 оны байдлаар 208 мянган төрийн албан хаагч ажиллаж байгаа. Эдгээр 208 мянган төрийн албан хаагчдын 2 хувь нь улс төрийн албан тушаалтан 4 мянган хүн байна. Төрийн захиргааны албан тушаалтан 10 хувь буюу 21 мянган хүн, төрийн тусгай албанд 45 мянган хүн буюу нийт төрийн албан хаагчдын 22 хувь, төрийн үйлчилгээний албан хаагчид 137 мянган буюу нийт төрийн албан хаагчдын 66 хувь байгаа юм. Тэгэхээр төрийн тусгай болон төрийн үйлчилгээний албан хаагчдын хувьд бол цомхотгоно, багасгана гэдэг зүйл бол яригддаггүй. Яагаад гэвэл хүн амын өсөлттэй уялдуулан эдгээр иргэдэд үйлчилгээ үзүүлдэг энэ байгууллагуудын орон тоо бол өсөн нэмэгдэж явж байдаг. Тэгэхээр цомхотгол гэдэг юм уу илүү оновчтой байх цомхон байх. Энэ асуудал бол төрийн улс төрийн болон төрийн захиргааны албан хаагчдын хувьд буюу нийт төрийн албан хаагчдын 12 хоёр хувь дээр нь л яригдах юм байгаа юм.

Тэгэхээр энэ асуудалтай холбоотойгоор хэмнэлтийн хууль дээр бол 17 дугаар зүйл дээр Засгийн газраас авч хэрэгжүүлэх арга хэмжээнүүд гэж орсон байгаа. Чиг үүргүүдийн давхардлыг нь арилгах, өөрчлөн байгуулах, бүтэц зохион байгуулалтыг шинэчлэх гэх мэтчилэн. Ажил үүргийн хуваариудыг нь бас илүү сайжруулах, илүү зөв оновчтой болгосноор ачаалалтай байгаа, ачааллыг тэнцвэржүүлэх ийм бодлогыг бол баримталж байгаа.

Нөгөө асуудал нь бол дэд дарга нарын асуудал байсан. Дэд дарга нарын асуудлыг энэ хэмнэлтийн хуулийн 5 дугаар зүйлд бол оруулсан. Хуульд тусгайлан заагаагүй бол төрийн тусгай чиг үүрэг хэрэгжүүлдэг Засгийн газрын агентлаг, Улсын Их Хуралд ажлаа шууд тайлагнадаг байгууллагаас бусад этгээд дэд орлогч даргатай байхыг хориглоно гээд заагаад өгчихсөн байгаа.

Тэгэхээр тусгай хуулиар заасан тухайн байгууллагын ачааллыг нь зааж өгсөн орлогч дарга нартай байгууллагууд бол орлогч даргатай, орлогч захиралтай байж болно гэдэг агуулга бол явж байгаа. Хуулийн томьёоллын хүрээнд бол ийм байна.

Ажлын хэсгийн хувьд бол бас яг эмнэлгийн байгууллагууд, жишээлбэл эмчилгээ хариуцсан орлогч дарга заавал ч үгүй байх ёстой гэдэг асуудлууд бол олон Байнгын хороон дээр бол яригдаж байна. Тэгэхээр Төсвийн байнгын хороон дээр байгуулагдсан яг энэ төсвийн тодотголтой холбоотой ажлын хэсэг дээр яг тусгайлж, бас нарийвчилж томьёолж чиг үүргээс нь хамааруулна гэдэг зүйл заалтуудыг оруулж нэмэлтээр оруулж болно. Тэрнээс биш яг одоо бидний оруулж ирсэн байгаа хуулийн дагуу бол хуульд тусгайлан заагаагүй бол хориглоно гэсэн ийм агуулга явж байгаа.

**Ж.Мөнхбат:** Мөнгөнчимэг дэд сайд, гуравдугаар микрофон.

**С.Мөнгөнчимэг:** Оюунчимэг гишүүний асуултад нэмэлтээр бас нэмэлт тайлбар өгье. Засгийн газрын агентлагийн дэд дарга, орлогчийн тоонд бол одоо байгаа дэд дарга орон тоо бол 51 байгаа. Энийг 37-оор бууруулна. Аймаг, нийслэлийн Засаг даргын Тамгын газрын дэд дарга, оролцогч дарга бол 44 байгааг 21-ээр бууруулна. Сум, дүүргийн Засаг даргын Тамгын газрын дэд дарга, Засаг даргын дэд орлогч даргыг бол 339 байгааг 22-оор ингээд бууруулна. Нийтдээ бол бид нар 80 орон тоог бол одоо бууруулна гэж тооцоолж байгаа. Тооцоолол хийхэд нийтдээ бол 1.3 тэрбумыг одоо хэмнэх ийм бололцоо, боломж бүрдэх юм байна гэсэн тооцооллыг бол гаргасан байгаа юм. Хэмнэлтийн хуулийн хүрээн дээр.

**Ж.Мөнхбат:** Баатарзориг дарга нэмээд хариулчих. Хоёр, тэр гурав дээр очоод суучих. Хоёр номер.

**Б.Баатарзориг:** Асуултад хариулъя. Энэ тийм урьдчилан төсөөлөх боломжгүй, тодорхойгүй, төлөвлөхөд хүндрэлтэй, эгзэгтэй ийм үед бол дэлхий нийт байгаа. Энэний нэг тусгал бол одоо Монгол оронд ч байна. Энэ утгаараа Төрийн хэмнэлтийн хууль хэлэлцэж байна. Үнэхээрийн хүндрэлтэй зүйлүүд байна. Реформ хийгээд систем тогтолцооных нь хувьд реформ хийх ийм ажлын бэлтгэлүүд ч байна. Нэн ойрын хугацаанд энэ хуулиар зохицуулаад хоёр дахь, гурав дахь шатанд бол дунд, урт хугацааны түвшинд нь шийдвэрлэх ийм зүйлүүд байгаа.

Яг энэ танхимд бол Жасрай гуай одоо 20-оод жилийн өмнө үг хэлж байсан. Би тухайн үед гишүүн байсан. Үгүй энэ одоо төр хараа данхар гэдэг утгаар биш төрийн албан хаагчдын тоо их байна. Энийг яаж цөөлж болдог юм бэ? Жасрай гуайн өөдөөс мишээгээд. Үгүй ээ, Ардын хувьсгал ялан мандсан анхныхаа өдрөөс л төрийн албан хаагчдын тоог цөөлөх гээд л үзээд байгаа юм. Тэгээд сургууль, цэцэрлэг, эмнэлэг одоо байгуулагдаад ирэхээр яаж ч болохгүй байдаг юм гээд. Гэхдээ бид нар алс хэтийнхээ зорилттойгоо уялдуулаад энэ төрийн албан хаагчдын ангилалтай холбоотой, төрөлтэй холбоотой зүйл дээр систем, тогтолцооных нь хувьд судалж байна. Нийтийн алба, төрийн алба гэдгээр нь 2 хувааж ангилах, төрийн үйлчилгээгээ улс төрийн албан тушаалтнуудаа гэдэг нь тодорхой түвшинд гаргах зохистой харьцаанд оруулах, төрийн захиргаа, төрийн тусгайгаа бол иргэний алба болгоод эрх нь хасагддаг, тангараг өргөдөг ийм чиглэлээр нь энэ тэр гээд Улсын Их Хурлын даргын түвшинд, Байнгын хорооны дарга нарын түвшинд бас нэлээн их тийм систем, тогтолцооны өөрчлөлтийн тухай асуудал яригдсан.

Дараагийн зүйл Оюунчимэг гишүүний санаа зовж байгаа зүйл зөв. Бид нар одоо орон тооны цомхотголд орж байгаа. Давхардсан орон тоогоор чөлөөлөгдөж байгаа хүмүүсийн ур чадварыг нь үнэлээд сул орон тоонууд дээр нөөцийг ашиглах менежментийн тооцоо бол хийж байгаа. Сая яг одоо тодорхой төрийн захиргаа, төрийн улс төр бусад салбаруудаас орон тооны цомхотголын үг бол хэллээ. Энэ төр одоо бас нүсэр давхардалтай байдаг 1 шалтгаан бол бас энэ 75 мянга 800 төрийн өмчит үйлдвэрийн газарт ажиллагсдын тоо бас нэлээн сүрхий тоог илэрхийлдэг. Ийм учраас аль аль тэнцвэржилт, балансуудыг харгалзан үзэж байгаа болно. Анхаарал хандуулсанд баярлалаа.

**Ж.Мөнхбат:** Гишүүд асуулт асууж, хариулт авлаа. Санал хураалт явуулъя . Зарчмын зөрүүтэй санал байна. Зарчмын зөрүүтэй энэ төсвийн тодотголтой холбогдуулж зарчмын зөрүүтэй санал гаргах гишүүн байгаа юу? За 3, 4 санал байгаа юм байна. Монгол улсын 2022 оны төсвийн тухай хуульд өөрчлөлт оруулах тухай хуулийн төслийн 1 дүгээр зүйлийн 3 дахь хэсгийн 22, Хууль зүй, дотоод хэргийн сайд, урсгал зардал зургаан зуун хорин сая, найман зуун зургаа аравны дөрөв гэснийг 22, Хууль зүй, дотоод хэргийн сайд, урсгал зардал зургаан зуун хорин нэгэн, нол хорин найм, тэг гэж нэмүүлэх.

Тайлбар, аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуулийн 10 дугаар зүйлийн 12-т орон нутгийн хурлын сонгууль зохион байгуулахтай холбогдсон дор дурдсан зардлыг улсын бүртгэлийн асуудал хариуцсан төрийн захиргааны байгууллагын тухайн жилийн төсөвт суулгаж, тусгаж улсын төсвөөс санхүүжүүлнэ гэж. 10.3-т орон нутгийн хурлын, сонгууль зохион байгуулахтай холбогдсон дор дурдсан зардлыг цагдаагийн байгууллагын тухайн жилийн төсөвт тусгаж, улсын төсвөөс санхүүжүүлнэ гэж сонгууль зохион байгуулахад шаардлагатай зардлыг улсын төсвөөс санхүүжүүлж, тухайн байгууллагын төсөвт нь суулгахаар ингэж хуульчилсан хуультай.

Иймд 2022 оны зургаан сарын 19-ны өдөр явагдах орон нутгийн нөхөн, дахин сонгууль зохион байгуулахтай холбоотой Улсын бүртгэлийн ерөнхий газраас 205 сая, Цагдаагийн ерөнхий газарт 16.6 сая төгрөгийн зардлыг тус тус нэмэгдүүлэх энэ санал байгаа юм байна.

Эх үүсвэр нь Сонгуулийн ерөнхий хорооны даргын багцаас хасаж байгаа. Хасах санал нь Монгол улсын 2022 оны төсвийн тухай хуульд өөрчлөлт оруулах тухай хуулийн төслийн 1 дүгээр зүйлийн 3 дахь хэсгийн 14, Сонгуулийн ерөнхий хорооны дарга, урсгал зардал долоон тэрбум нэг зуун гучин ес аравны гурван сая гэснийг 14, Сонгуулийн ерөнхий хорооны дарга, урсгал зардал зургаан тэрбум есөн зуун арван долоо аравны долоон сая гэж бууруулах.

Санал гаргасан Их Хурлын гишүүн Мөнхбат гэсэн байна. Зарчмын зөрүүтэй саналаар санал хураая. Энэ нөгөө орон нутгийн дахин, нөхөн сонгуулийн зардалтай холбоотой. Цагдаа, бүртгэлтэй холбоотой асуудал. Санал хураалт, дэмжье гэдэг саналын томьёоллоор. 13-аас 8 нь дэмжиж санал дэмжигдлээ.

Санал, Тогтохсүрэн гишүүний гаргасан санал, дүгнэлтэд тусгуулах санал юм байна. Санал хураахгүй. Улсын Их Хурлын даргын багц хөрөнгийн зардал хоёр тэрбум нэг зуун арван дөрөв аравны таван сая төгрөгийг нэмэгдүүлэх, Улсын Их Хурлын санал хураах ирцийн бүртгэлийн тоног төхөөрөмж шинэчлэх зардал байгаа.

2022 оны санхүүжүүлэх төсөл, арга хэмжээ, барилга байгууламжийн жагсаалтын санхүүжилтийн дүнгээс нийт дүнгээс нь энэ дүнгээр нь бууруулъя гэсэн ийм санал байгаа юм байна. Тогтохсүрэн гишүүний саяын саналыг санал, дүгнэлтэд тусгана. Санал хураалт байхгүй.

Төсвийн тодотголын төслийн хоёр дахь хэлэлцүүлгийг хийсэн талаарх Төрийн байгуулалтын байнгын хорооноос гаргах санал дүгнэлтийг Тогтохсүрэн гишүүн танилцуулах уу? Төсвийн байнгын хороонд танилцуулна.

Монгол улсын 2022 оны төсвийн тодотголын төслийн хоёр дахь хэлэлцүүлгийг явуулж дууслаа. Дараагийн асуудалдаа оръё.

Нямдорж сайд нэг яаралтай ажилтай байгаа учраас хэлэлцэх асуудлынхаа байрыг солиод хэлэлцчихье гэсэн.

Гурав дугаар асуудлыг хоёр дугаар асуудал дээр оруулаад хэлэлцчихье. Дэмжье гээд санал хураачихъя. Манайхан горимын санал шүү. Санал хураалт. Оюунчимэг гишүүн ээ, 13-аас 8 дэмжиж санал дэмжигдлээ.

**Хоёр.Хоёрдугаар танилцуулгыг Засгийн газрын Хэрэг эрхлэх газрын сайд Нямдорж сайд. Нямдорж сайдын микрофоныг өгье.**

**Ц.Нямдорж**: Байнгын хорооны дарга эрхэм гишүүд ээ,

Одоо мөрдөж байгаа Төрийн албаны хууль 17 оны арван хоёр сарын 7-нд батлагдсан. Их хурлын гишүүдийн санаачилгаар хэлэлцэгдэж батлагдсан ийм хууль байгаа. Энэ хуулийг хэрэгжүүлээд 2, 3 жилийн хугацаа өнгөрчихлөө. Ерөнхий том зарчим нь боломжийн боловч бас амьдралд хэрэгжүүлэхэд зайлшгүй шинээр өөрчилж зохицуулах шаардлагатай ийм асуудлууд гараад байх юм.

Ийм нөхцөл байдал үүссэн учраас Төрийн албаны зөвлөлтэй хамтарч ажлын хэсэг байгуулаад тодорхой хэмжээний судалгаанууд хийж үзсэний үндсэн дээр Төрийн албаны тухай хуульд нэмэлт, өөрчлөлт оруулах хуулийн төслийг Засгийн газрын хуралдаан дээр хэлэлцүүлж дэмжигдсэний үндсэн дээр Их Хуралд өргөн мэдүүлсэн.

Энэ асуудал нэг их олон биш, гол та бүхэнд танилцуулах асуудал бол энэ хуулийн 18 дугаар зүйл гэж байдаг, одоо мөрдөж байгаа хуулийн. Төрийн захиргааны албан тушаалын ангилал гэж юм байдаг. Энэ ангиллыг бас нэг адилтган авч үзэх гэдэг заалт оруулж байж уян хатан авч үзэх ийм шаардлага гарч байна. Энэ адилтган авч үзэх жагсаалтыг Засгийн газрын саналыг үндсэн энэ мэргэжлийн байгууллага буюу Төрийн албаны зөвлөл батлахаар нэг ийм зарчмыг нь санал оруулж байна.

Хоёрдугаарт тэр 18 дугаар зүйлийн ангилал гэдэг юман дотор ангилал дотор хооронд нь шилжүүлэх нэг ийм журам байхаар асуудлыг авч саналыг оруулж байна. Ангилал хооронд шилжих асуудал.

Гуравдугаарт, одоо мөрдөж байгаа хууль бол цэвэр шатлан дэвших чиглэлээр зохицуулагдсан ийм хууль, нэлээн хатуу шалгууртай. Бас амьдралын шаардлагаар түр ажиллуулах, хүн ажиллуулах, гэрээгээр ажиллуулах ийм шаардлага гараад байх юм. Энэ нөхцөл байдлыг харгалзаж үзээд 1 жил хүртэл хугацаагаар гэрээгээр ажиллуулж байх нэг ийм зарчмын шинжтэй заалтыг оруулж, энэ төрийн албанд хүмүүс бас ажиллах бололцоог нь бүрдүүлэх нэг ийм саналыг оруулж байна.

Дараачийн асуудал энэ НҮБ, олон улсын байгууллагад ажилладаг Монгол иргэдийн асуудал байна. Эдгээр байгууллагад ажиллаж байсан иргэдийн ажилласан хугацааг нь төрийн албанд ажилласан хугацаанд дүйцүүлэн тооцох ийм саналыг оруулж байна. Засгийн газрын саналыг үндэслээд Төрийн албаны зөвлөл энийг журмыг нь батлахаар саналыг оруулж байна.

Дараачийн нэг ярьж байгаа асуудал бол одоо мөрдөж байгаа Төрийн албаны хуулийн шалгуур бол нэлээн өндөр, энийг нэг жаахан зөөлрүүлэх байдлаар асуудлыг зохицуулах ийм санал байгаа. Тэр 4 дүгээр зүйл дээр нь, нийт ажилласан хугацаа 16 жил гэж байсныг 12 болгох. Тодорхой ангилалд 8-аас дээшгүй жил удирдах албан тушаалд тавих ийм шалгуур байсан юм. Үүнийг 6 болгож багасгах гэх мэтээр энэ шалгууруудтай холбоотой цөөхөн өөрчлөлтүүдийн асуудал байна.

Энэ шалгуурын тухайд бол яах вэ төвдөө бол байдал харьцангуй зохицуулаад байх бололцоотой. Аймаг, ялангуяа сумын түвшинд сүүлийн үед төрийн албанд ажиллах боловсон хүчин олдохгүй байгаа. Үүнээсээ шалтгаалаад ажил бас нэлээн цалгардах шинжтэй зовлонгууд байна гэж манай шалгалтаар яваад ирсэн хүмүүс, Төрийн албаны зөвлөлийн нөхдүүд яриад байгаа учраас ийм хэдэн төрлийн өөрчлөлтийн асуудлыг Засгийн газраас өргөн мэдүүлсэн юм.

Та бүхний энийг хэлэлцэж, Их Хурлаар батлуулж өгөх саналыг оруулж байна. Миний яриа дууслаа. Баярлалаа.

Ажлын албаны нөхдүүд ирсэн байна. Төрийн албаны зөвлөл манай Хэрэг эрхлэхийн нөхдүүд ирсэн байна. Та бүхэнд асуулт байвал энэ хүмүүс хариулна.

**Ж.Мөнхбат:** Ажлын хэсэг Нямдорж Монгол улсын сайд, Засгийн газрын Хэрэг эрхлэх газрын дарга, Ганбат Засгийн газрын Хэрэг эрхлэх газрын Тэргүүн дэд дарга, Мягмар Засгийн газрын Хэрэг эрхлэх газрын Хууль эрх зүйн газрын дарга, Дөлгөөн Засгийн газрын Хэрэг эрхлэх газрын Хууль зүйн эрх зүйн газрын шинжээч, Баатарзориг Төрийн албаны зөвлөлийн дарга, Амартөгс Төрийн албаны зөвлөлийн гишүүн, Цэдэндамба Төрийн албаны зөвлөлийн гишүүн, Энхболд Сангийн яамны Хууль эрх зүйн газрын дарга гэсэн бүрэлдэхүүнтэй ажлын хэсэг байна.

Хууль санаачлагчийн илтгэл болон төслийн үзэл баримтлалтай холбогдуулан асуулттай гишүүн байна уу? Алга байна. Баатарбилэг гишүүн асууя. Баатарбилэг гишүүнээр тасаллаа.

**Ё.Баатарбилэг:** Өнгөрсөн жил би бас энэ Төрийн албаны тухай хуульд өөрчлөлт оруулах хуулийн төсөл өргөн барьсан л даа. Саяын Нямдорж сайдын танилцуулгад орж байгаа тэр дүйцүүлэх асуудлыг бас тусгаж байсан юм. Тэгэхээр яг хөдөө орон нутагт суманд, аймагт яг төрийн захиргааны албанд шинээр ажилтан, албан хаагч томилогдох орон гарч байгаа, тэтгэвэртээ гарч байгаа энэ нөхцөлд бол нөхөн томилох асуудал дээр бол хүндрэлүүд гараад байдаг юм.

Их, дээд сургууль төгссөн мэргэжлийн энэ залуучууд нь очоод ингээд ажиллая гэхээр шалгуур тавигдчихдаг. Төрийн байгууллагад 3 жил ажилласан, тэдэн жил ажилласан гээд шалгуур тавьчихдаг. Үгүй ээ, энэ их, дээд сургууль төгссөн залуучууд чинь шинээр ажилд орж байхад ямар юмны 3, 5 жилийн тийм шаардлага хангах уу. Тэгээд л ингээд энэ мэт байдлаас болоод одоо үндсэндээ бол манай ганцхан орон нутгийн гэлтгүй төрийн байгууллагууд бол үүрэг гүйцэтгэгчдийн л байгууллага болчихлоо л доо. Тэгэхээр Төрийн албаны зөвлөл дээр ямар судалгаа байна?

Одоогоор улсын хэмжээнд төрийн албаны удирдах дээд, доод, дунд шатанд удирдах албан тушаалтнуудад ер нь хэдэн хүн ажилладаг юм, хэд нь одоо үүрэг гүйцэтгэгчээр ажиллаж байгаа юм? Түр орлон гүйцэтгэгч гэдэг нэр нэр томьёо гарлаа шүү дээ. Зарим албан тушаалууд дээр бараг 4 жил, 5 жил үүрэг гүйцэтгэгчээр ажилласан юмнууд одоо ингээд л байж байгаа байхгүй юу. Тэгэхээр энэ тоо, энэ тоо одоо ямархуу хэмжээнд байна?

Хоёрдугаарт та бүхний энэ хууль, хуулийн төсөл боловсруулах явцад судалгаа энэ тэр хийгдсэн байлгүй. Яг одоо орон нутагт ер нь ямархуу, төрийн захиргааны албаны ямархуу ангиллууд дээр боловсон хүчний дутагдал хомсдолууд бий болж байна гэдэг ийм судалгаа байна уу, анхан, дунд, доод шатан дээр? Үндсэндээ бол, ялангуяа энэ эрүүл мэндийн, боловсролын гээд энэ нийгмийн үйлчилгээний салбарт ажиллаж байгаа маш сайн эмч жишээлэхэд сумын эмнэлгээс эхлүүлээд ингээд ажилласан, эрүүл мэндийн салбартаа анхан шатнаас нь өгсүүлээд ажилласан нэг сайн эмч нэлээн олон жил ажиллачхаад магадгүй энэ эрүүл мэндийн төвийнхөө даргаар, аймгийн эрүүл мэндийн газар мэргэжилтнээр ажиллах, салбартаа яаманд нэг мэргэжилтэн, газрын даргаар ажиллах боломжтой л гэж үзээд байгаа байхгүй юу миний хувьд.

Яагаад гэвэл тэр яг эрүүл мэндийн салбарынхаа практикийг бүр анхан шатнаас нь эхлээд ажиллачихсан хүн. Тэр салбарынхаа бүхий л шатанд ажиллаад, тэгээд ахиж дэвшээд ажиллах юм бол энэ чинь нөгөө нэг манай төрийн албаны хуульд байгаа мэрит зарчим гэдэг чинь чадахуйд, ур чадварт суурилсан мэрит зарчим гэдэг рүүгээ л бас дөхчих юм болов уу л гэдэг ийм ойлголт байгаа. Багш мөн адилхан. Сумын сургуулийн багшаас өгсүүлээд нэг сургуулийн захирал, аймгийн боловсролын газрын дарга хүртлээ ингээд ажиллах яагаад боломжгүй гэж.

Хуучин тэр муу хэлээд байдаг тэр социализмын үед чинь боловсон хүчнээ тэгж л бэлдэж байсан шүү дээ. Тэгж байж яг амьдрал дундаас амьдрал мэддэг бүх шатныхаа ажлыг мэддэг хүмүүс, мэргэшсэн хүмүүс энэ удирдах албан тушаалууд руу гарч ирдэг байсан. Энэ л хамгийн гол нь сүүлд энэ хуулиар одоо хязгаарлагдчихаад байгаа юм л даа.

Тэгэхээр энэ талаар одоо судалгаа юмнууд нь ямархуу юм байдаг юм? Одоо яг орон тоо, хүндрэлүүд сая ярьж байна шүү дээ танилцуулгад. Тэгэхээр энэ дээр та бүхний хийгдсэн судалгаанууд дээр Нэгдсэн Үндэстний Байгууллага, олон улсын байгууллагуудынхыг бол зөв гэж бодож байгаа. Маш өндөр шалгуур тавигдсан хүмүүс ажилладаг. Тэгээд тэр хүмүүс бас төрийн албанд орж ажиллах боломжтой байхгүй юу. Тэгэхээр энэ дээр хариултууд авъя.

**Ж.Мөнхбат:** Энд Баатарзориг дарга хариулах юм уу? Хоёрдугаар микрофон дээр оччих. Ганбат дарга хариулах уу дараа нь? Хоёрдугаар микрофон.

**Б.Баатарзориг:** Баатарбилэг сайд аа. Таны асуусан асуултад хариулах гэж байна. Одоогийн энэ өргөн баригдаж байгаа нэмэлт, өөрчлөлттэй холбоотой асуудал. Монгол улсын Засгийн газрын гишүүн, Монгол улсын сайд, Засгийн газрын Хэрэг эрхлэх газрын даргатай хамтраад Төрийн албаны зөвлөл байна уу, хамтарсан ажлын хэсэг гараад орон нутаг, 11 аймаг, яам, тамгын газрууд, агентлагууд дээр ажилласан.

Эндээс үүдээд мөн одоо өмнөх 3 жилүүдэд Төрийн байгуулалтын байнгын хороо, Ёс зүйн байнгын хорооны гишүүд, Төрийн албаны зөвлөл орон нутагт ажилласан. Олон давтагдаж гарсан асуудал бол энэ төрийн үйлчилгээний удирдах албан тушаалтнуудыг төрийн захиргааны албан тушаалтай яаж адилтгаж зөв дүйцүүлж болох вэ? 2800 албан хаагчаа удирдаад байгаа их сургуулийн захирал нэг төрийн захиргааны төв байгууллага дээр хэлтсийн даргаар ирэхэд хүндрэлтэй байна . Үнэхээрийн орон нутагтаа хүлээн зөвшөөрөгдсөн эмч, төрийн үйлчилгээний удирдах ажилтан, төрийн захиргааны албан тушаалыг хашихад одоо адилтгаж болдоггүй, шилжиж болдоггүй ийм бэрхшээлүүд байна. Энэ харилцааг зохицуулаач ээ. Энэ утгаараа энэ өөрчлөлт орсон.

Хоёрдугаарт нь яг өнөөдрийн байдлаар бол удирдах ажилтан, төрийн албан хаагчдын дотор бол 16 мянга 232 удирдах ажилтан байгаа. Гүйцэтгэх ажилтны тухайд 143 мянга, туслах ажилтны тухайд бол 49 мянга албан хаагчид байгаа.

Гурав дахь өөрчлөлт бол та Баатарбилэг гишүүн сая хэлсэн. Энэ төрийн албаны шаардлагаас гадна Нэгдсэн Үндэстний Байгууллага болон олон улсын байгууллагын сонгон шалгаруулалтын босгыг хүлээн зөвшөөрч, тэрний босгыг даваад үр дүнтэй ажиллаж байгаа бас олон иргэд байдаг юм байна. Энэ иргэд төрийн албанд ажиллахад төрийн захиргааны зарим ажил, албан тушаалтай дүйцүүлэн тооцох эд нар энэ харилцааг бол зохицуулсан.

Дараагийн дөрөв дэх зүйл бол энэ ажилласан жилийн босготой холбоотойгоор зохицуулалт сая Нямдорж сайд хэлсэн. Энэ зохицуулалтыг бууруулснаар зохистой хэмжээнд хүргэснээр, 1 албан тушаал дээр очих өрсөлдөөн нэмэгдэж, мөн нэг албан тушаалын нөөц бүрдүүлэлт нь нэмэгдэж, ялангуяа сум, орон нутаг дээр хүний нөөцийн хомсдолтой байгаа, зарим газар дутагдалтай байгаа зүйл нөхөн хангалт хийх боломжууд бол бүрдэж байгаа ийм зөв зохицуулалтын эхлэл болж байгаа гэж үзэж байна. Асуулт асуусанд баярлалаа.

**Ж.Мөнхбат:** Цэдэндамба дарга хариулах юм уу, гуравдугаар микрофон. Түр орлонгоор одоо улсын хэмжээнд хэчнээн хүн ажиллаж байна вэ? Удирдах албан тушаал дээр.

**С.Цэдэндамба:** Баатарбилиг гишүүний асуултад хариулъя. Удирдах албан тушаалд бол ангиллаар ярих юм бол төрийн захиргаанд 2 мянга 29 удирдах албан тушаал байдаг, Төрийн үйлчилгээ нь 6 мянга, улс төрийн тусгай үйлчилгээ нь 4 мянга 800 ингээд олон байна. Төрийн захиргааны удирдах албан тушаалын түр орлон гүйцэтгэгчээр, ялангуяа ихэнх хувийг бол орон нутгийн төрийн захиргаанд эзэлж байгаа. Тэрэнд бол саяын ярьсан шалтгаанаар хуульд заасан болзол шаардлага бас бүрэн хангаагүй гэдэг ийм шалтгаанаар бол мянга 200 гаруй түр орлон гүйцэтгэгч нар ажиллаж байсан ба тэдгээрийг одоо бас тодорхой үе шаттайгаар бас сонгон шалгаруулалт оруулах замаар ингээд Төрийн албаны зөвлөл сул орон тоог зарлан ажиллаж байна.

Саяын хуульд өөрчлөлт орсноор өөрөөр хэлбэл тэр төрийн үйлчилгээний 6 мянга гаруй удирдах албан тушаал бол улс төрийн захиргааны албан тушаалд дүйцүүлэх хэлбэрээр өрсөлдөх гэдэг юм уу, сонгон шалгаруулалтад орох ийм эрх нээгдэж байгаа учраас саяын Баатарзориг даргын хэлдгээр 1 ажлын байрны сонгон шалгаруулалтад бас нөөц нэмэгдэж байгаа ийм боломж нээгдэж байгаа юм.

**Ж.Мөнхбат:** Пүрэвдорж гишүүн асууя.

**Б.Пүрэвдорж:** Тэгэхлээр энэ төрийн албаны шалгалттай холбоотой асуулт асууя гэж бодож байна. Тэгэхлээр жишээ нь одоо Дорнод аймагт ч юм уу тээ, яг тэр төрийн албаны 1 орон тоо гарлаа гэхэд тэр дээрээ төрийн албаны шалгалт энэ тэр зарлаад ингээд явдаг. Гэтэл тэндээ ингээд шалгалт өгөөд тэнцчихсэн хүн одоо өөр дахиад нэг өөр тэнцсэн хүн тэндээ ажлын орон тоонд нь ороод дахиад хүлээлгээд байж байгаа хүн Ховд аймагт очоод, очих болох дээр заавал тэнд шалгалт өгөх ёстой болдог. Ийм л одоо заавал тухайн төрийн албаны салбар зөвлөлийн даргад л мөргөсөн нөхөр л одоо ер нь ажилтай болдог л. Ялангуяа энэ дээр бол манай намынхан маш их хэлмэгдэж байна л даа. Энийг ингэж аймаг, аймгийн Төрийн албаны салбар зөвлөлийн дарга шийддэг болсонтой холбоотойгоор тэндээ асуудлаа мэддэг, нам аль намыг нь дэмждэг тэр нөхрийгөө л ажилдаа авдаг ийм л нөхцөл байдал энэ төрийн албан дээр чинь хавтгайраад тэрэнтэй холбоотойгоор иргэдийн эрх ашиг хөндөгдөөд байна л даа.

Тэгээд юу байдаг юм, нөгөө нөхөр нь гаднын нутгийн ч гэдэг юм уу, аль эсвэл юу өөр намыг дэмждэг гэдэг юм уу, нөгөө хүнийгээ шалгалт дээр хэргээр унагаадаг ийм л зүйл одоо маш их явагдаад байна. Энэ дээр одоо энийг ер нь бол мэргэжил дээр төрийн албаны шалгалт өгчихсөн хүн дахиад төрийн албаны шалгалт өгөхгүйгээр одоо ажилд орох энэ боломжийг гаргах талаар ямар ажил хийж байна вэ гэдгийг нэг асууя.

Хоёрдугаарт нь төрийн, Нямдорж сайдаас энэ Төрийн үйлчилгээний алба хаагчдыг одоо гэрээгээр ажиллуулахтай холбоотой шийдвэр гарсан. Энэнтэй холбоотойгоор тэр хүмүүс чинь бас нэг төрийн үйлчилгээний албанд ажиллаад бас тодорхой хэмжээний тэтгэмж авдаг. Энэ тал нь хохирч үлдэж байгаа. Энэ талаар ямар ямар арга хэмжээ авч байгаа вэ гэдгээ асууя.

**Ж.Мөнхбат:** Хоёрдугаар микрофон Баатарзориг дарга эхэлж хариулъя.

**Б.Баатарзориг:** Улсын Их Хурлын эрхэм гишүүн Пүрэвдорж гишүүний асуултад хариулъя. Энэ байсан харилцаа, ерөнхий шалгалт, тусгай шалгалт цахимжаагүй үед хүний оролцоотой авдаг үед тухайн тухайн аймгийн зохион байгуулж байгаа арга барил нь өөр өөр, шалгуурууд нь өөр өөр, тест нь өөр өөр, агуулга нь өөр өөр, технологи нь өөр өөр байсан учраас ийм зүйл байсан.

Энэ саяын сонгон шалгаруулалт гурван сард болсон ерөнхий шалгалт. Энэ шалгалтаас эхлээд аль нэгэн орон нутагт өгсөн хүн нийслэлд ч ирж одоо шалгалтад өрсөлдөх боломжтой. Нийслэлийнхэн ч гэсэн сум, орон нутагт өрсөлдөх боломжууд бол нээгдэж байгаа. Яагаад гэхлээр тавьж байгаа шалгуурууд нь ижилхэн, стандартууд нь ижилхэн, аймаг хооронд авсан шалгалт нь хүлээн зөвшөөрөгдөж байгаа. Зөвхөн хүлээн зөвшөөрөгдөөд зогсохгүй хувийн салбарынхан ч одоо манай сонгон шалгаруулалтын нөөцийг сонирхож байгаа зүйл бий. Төрийн байгуулалтын байнгын хороон дарга Мөнхбат дарга ерөнхий шалгалтын нээлт дээр очиж үзсэн байгаа. 21 аймаг, нийслэл нэг дор одоо шалгалтуудыг эхэлсэн. Яг стандарт нэг учраас харилцан хүлээн зөвшөөрөлт нь нэг болж байгаа. Өнөөдөр нөөцөд нийт 10 мянга 423 иргэн байна. Энэ зохицуулалтаар бас нөөцийн ашиглалт сайжирна гэдгийг хэлье. Баярлалаа танд.

**Ж.Мөнхбат:** Нямдорж сайд.

**Ц.Нямдорж:** Энэ төрийн үйлчилгээний албан хаагч гээд багш, галч, үйлчлэгч, жолооч энэ тэр гээд л нэг 4, 5 нь л төрлийн хүмүүс байдаг л даа. Монголын сумууд чинь захиргаа, сургууль, эмнэлэг, цэцэрлэг гээд л нэг 4 л юм байгаа шүү дээ. Энд л эд нар ажилладаг. Дээр үед Улаан сайдын үед бас энэ төрийн алба данхар байна гэж шүүмжлэл гараад, элдэв юм болоод байхлаар нь энэ үйлчилгээний албан хаагчдыг төрийн албанаас энэ ангиллаас нэг удаа гаргаж үзсэн юм. Тэгээд сүүлд нь дахиж хэл ам гарсаар байгаад буцаагаад хуучин хэлбэрт оруулчихсан байсан. Төрийн албаны ангилалд оруулчихсан байсан.

Өнгөрсөн жилийн төсөв батлах үед энэ асуудлыг бас нэг үйлчилгээний албан хаагчдыг өөр байдлаар хандъя гэж оролдоод хэл ам дагуулаад л байж байна л даа. Тэгээд энэ жилийнхээ энэ Боловсролын яам, Сангийн яамны чиглэлээр хийгдэж байгаа ажил хэр зэрэг үр дүнд хүрэх нь үү гэдгийг харж байгаад тэгээд эцсийн дахин нэг авч хэлэлцэж энэ асуудлыг шийдэх хэрэгтэй л болно доо.

Манай Их Хурал би олон жил Их Хурал дээр ярьсан даа. Монголын амьдрал өөр шүү. Амьдралдаа нийцсэн юм гаргахгүй бол заавал асуудал үүсдэг шүү гэдгийг л олон жил л хэлсэн дээ. Тэгээд заримдаа, харамсалтай нь өөрөөр явчхаад байх юм байна шүү дээ. Одоо энэ төрийн үйлчилгээний юу нь төрийн данхар зардал, төсвийн доторх зардал их байна гэж байгаа юм. Ердөө хоёрхон юманд зардал гарч байгаа.

Гарч байгаа юм нь бол байшин, барилгад дийлэнх зардал нь гарч байгаа, халаалтад гарч байгаа. Энэ үнэн шүү дээ. Би дээр үеийн судалгааг хийж үзэж байсан юм. Боловсролын салбарт гарч байгаа зардлын 60 хувь нь халаалтад зарцуулагддаг, 60. Холоос нүүрс, мод авч ирнэ. Жилийн 6, 7 сар халаалт, гал түлнэ. Энд нь л бүх зардал гардаг л байхгүй юу. Тэгээд л энийгээ эс хараад л асар их үрэлгэн зардал гарч байна гэж шүүмжилдэг явдал байдаг л даа. Үгүй ээ, тэгээд ямар халаалтаа зогсоочхоод хөлдөөлтэй нь биш. Яах юм бэ дээ тэрийг чинь ийм л юм байдаг шүү дээ. Энэ дээр Батсуурь даргаас эхлээд энэ аймгийн дарга байсан, манай Эрдэнэбат дарга байна. Амьдралд өөрөө тийм л байгаа. Ийм ийм юмнуудаа бас цааш энэ хэмнэлтийн зардал, элдэв шийдвэрээ гаргахдаа Их Хурлын гишүүд тал талаас нь авч үзэх хэрэгтэй.

 Эмнэлэгт ч ялгаа байхгүй шүү дээ. Эмнэлэг чинь, хөдөөгийн эмнэлгүүд чинь өвөл ханиадны үед 25 ортой эмнэлэг дүүрч ирээд л, хавар болоод мал төллөхөөс хойш эхлээд л намар хүртэл сайндаа л 4-5 хүн л хэвтэж байдаг шүү дээ. Одоо яаж байгаа юм мэдэхгүй. Тэгээд тийм нөхцөлтэй эмнэлгүүд чинь үр дүнг нь цалинжуулалт хийнэ гэхлээр нөгөө өвчтөнийх нь тоо дутчихаад болдоггүй ийм ийм юмнууд байдаг.

Тэгээд цаашдаа эрхэм Их Хурлын гишүүд минь аливаа шийдвэр гаргахдаа энэ Монголын амьдралд нь нийцэх үгүй юу гэдгээ л их бодож байхгүй бол болохгүй байх гэж бодож байна. Тэр 1200-аад хүний асуудал байна. КОВИД-ын нөхцөл байдал үүсээд төрийн албаны шалгалт бүх шатандаа зогсчихсон шүү дээ, нэг.

Хоёрдугаарт, сонгууль явагдсан.

Гуравдугаарт, КОВИД-ын хууль батлаад өгчихсөн, КОВИД-ын хуулиар төрийн албаны шалгалт нь зогсчхож байгаа юм чинь томилгоо хийх эрхийг нь Засгийн газарт өгчихсөн. Тэр хүрээнд чинь нэлээн томилгоонууд хийгдчихсэн шүү дээ.

**Ж.Мөнхбат:** Би Ганбат даргаас нэг зүйл асууя . Энэ Төрийн хэмнэлтийн тухай энэ дээр биш дараагийн асуудал дээр ярих. Манайхан асуултаа хариулаад, асуугаад дууслаа. Үг хэлэх гишүүн байна уу? Алга байна. Тогтохсүрэн гишүүнээр тасаллаа. Тогтохсүрэн гишүүн үг хэлье.

**Д.Тогтохсүрэн:** Хуулийн ерөнхий концепцыг бол яах вэ дэмжиж байна . Одоо мөрдөж байгаа Төрийн албаны хуулийн тавигдаж байгаа зарим шаардлагуудыг бууруулж байгаа. Төрийн үйлчилгээний албан хаагчдад ТЗ-гий албан хаагч руу шилждэг шилжилтүүдийг бий болгож байгаа.

Анхан шатанд ажиллаж байгаа хүмүүс 1 жилийн орлон, гэрээгээр ажиллуулах гэсэн ийм гол 3 заалт явж байгаа юм. Би энэ Төрийн албаны зөвлөл, Засгийн газар нэг зүйл дээр л их онцгой анхаарах ёстой юм. Яах вэ Төрийн албаны хууль нь нэг талаасаа хатуу чанга байсан, байхыг үгүйсгэхгүй.

Нөгөө талаасаа төрийн захиргааны жинхэнэ албан хаагчдын нийгмийн баталгааны асуудал байгаа юм Нямдорж сайд. Яг суманд ажиллаж байгаа хүмүүс дээр ихэнх энэ үүрэг гүйцэтгэгч нар байгаа. Суманд 3 зүйлийг хийх шаардлага байгаа юм.

Нэгдүгээрт ТЗ-гийн 1, 2, 3 дээр ажиллаж байгаа албан хаагчийн цалин нэмэх хэрэгтэй байгаа юм. Хамгийн бага цалинтай байгаа юм. Бага цалинтай учраас хүн очихгүй байгаа юм.

Хоёрдугаар суманд төрийн албан хаагчдын орон сууц эд нар байхгүй учраас залуучууд очихгүй байгаа юм.

Гуравдугаарт нь орон нутгийн нэмэгдэл ТЗ дээр байхгүй. Өнөөдөр боловсрол орон нутаг нь нэмэгдэлтэй, эрүүл мэнд орон нутгийн нэмэгдэлтэй, соёл орон нутгийн нэмэгдэлтэй. Ганцхан төрийн захиргаа орон нутгийн нэмэгдэлгүй.

 Өнөөдөр суманд очиж байгаа эмч үндсэн цалин нь 845 мянган төгрөг байгаа. Сургууль төгсөөд очиж байгаа эмч шүү. Сургууль төгсөөд очиж байгаа багш 790 мянга орчим мянган төгрөг, 800 орчим мянган төгрөг байгаа.

Сургууль төгсөөд очиж байгаа ТЗ-гийн албан хаагчид 560 мянган төгрөг байгаа. Ийм зөрүүтэй байгаа байхгүй юу.

Гэтэл ТҮ-гийн нөгөө хоёр албан тушаалтанд нэмэгдлүүдтэй байхгүй юу. Үр дүнгийн урамшуулал, бусад нэмэгдлүүдтэй. ТЗ-ийн жинхэнэ алба хаагчид анх ажилд орж байгаа учраас нэмэгдэл байхгүй байгаа юм. Тийм учраас энэ анхан болон дунд шатанд ажиллаж байгаа төрийн захиргааны жинхэнэ албан хаагчдын цалин хөлс, нэмэгдэл хөлс, дээр нь нийгмийн хамгааллын асуудлуудыг нэг багцаар нь авч үзэх хэрэгтэй байгаа юм. Ингэхгүйгээр бид нар энэ нэг талаасаа хэдийн хууль байгаа боловч нөгөө талаасаа ийм том бодит шаардлага байгаа шүү гэдгийг Засгийн газар, Төрийн албаны зөвлөл анхааралдаа авч, энэ чиглэлээр тодорхой бодлогыг боловсруулж оруулж ирэх шаардлагатай байж байгаа юм.

**Ж.Мөнхбат:** Тогтохсүрэн гишүүн үг хэллээ. Санал тасалсан. Батсуурь гишүүн үг хэлэх гээд байна уу? Батсуурь гишүүн.

**Ж.Батсуурь:** Төрийн албаны хууль нэмэлт зарчмын хувьд дэмжиж байна. Тэгэхдээ хэд хэдэн асуудлыг энд оруулж шийдэх боломжийг Засгийн газрын Хэрэг эрхлэх газраар бас эрэлхийлбэл яасан юм бэ гэж. Сүүлийн үед энэ Улаанбаатар хотын түгжрэл, утаа, стресс гээд. Би энийг бол зөвхөн Улаанбаатар хоттой ноцолдоод бол амжилтад хүрэхгүй гэж маш олон жил удаа дараа ярьж байгаа юм. Хамгийн гол нь Улаанбаатар хотод амьдарч байгаа хүмүүс, аймагт амьдарч байгаа хүмүүс, суманд амьдарч байгаа хүмүүсийн амьдралын чанарыг л адилхан болгох түвшин руу оруулах хэрэгтэй л гэж үзэж байгаа. Тэгэхлээр энэ Төрийн албаны хууль хэрэгжиж буйтай холбогдуулж суманд ажиллаж байгаа сая Тогтохсүрэн гишүүн ч хэлж байна ТЗ-гийн 1-5 дугаар зэрэгт ажиллаж байгаа хүмүүс хэдэн ч удаа зарлаад тэнд хүн очихгүй байна. Сургууль соёлд очсон хүмүүс. Тэр бага цалин дээр, дээр нь төрийн албаны ямар нэгэн нэмэгдэл байхгүй, орон сууц болон амьдрах орчны нөхцөл нь бага ийм байгаа юм.

Дээр нь энэ багийн даргын асуудал. Одоо том том дарга нараас статистик тоо бүх л асуудлуудыг ярихад бүх зүйлийг анхан шатанд хийж байгаа хүмүүс бол багийн дарга нар байгаа юм. Тэгээд багийн дарга нарын цалин бол арай дэндүү бага, дээр нь ямар ч нэмэгдэл байхгүй тэгээд энд яригдаж байгаа бүх салбарын асуудлууд, бүх ачаалал бол явж явж хөөрхий хөдөөгийн багийн дарга нарт очдог. Унаа унш байхгүй, бензин тосны нэмэр гэх юм бараг байхгүй.

 Яг одоо багийн дарга нар дээр хүн амын тооллого, орон сууцны тооллого, тэгээд сургууль соёл, эрүүл мэнд, за тэгээд тарилга, үйлчилгээ, хөдөө аж ахуй, газар тариалан гээд бүх зүйл багын дарга нар. Тэгсэн мөртөө багийн дарга нар нь нөгөө ганцхан чөтгөр хаандаа ч үгүй гэдэг шиг авч байгаа. Цалингийнх нь хэмжээ, хийж байгаа ажил хоёр нь бол Монгол улсад одоо ачааллаар нь тэнцүүлж үзэх юм бол би багийн дарга нарыг арай л дэндүү их ачаалалтай. Дан ялангуяа түүн дотор хөдөөгийн багийн дарга нар. Тэгэхлээр би Монгол улсын хөгжлийг энэ тэнцвэртэй байлгахын тулд бол би энэ хэмнэлтийн горимыг аймаг түүнээс доош ярьдаг нь бол илүүц ээ. Зөвхөн энэ яам агентлаг, энэ төрийн институцүүдийнхээ хувьд л ярина уу гэхээс зэрэг аймгийн Засаг даргын орлогчийг, сумын орлогчийг, түрүүнд Ариунзаяа сайд ярьж байна. 80 орчим орлогчийг цомхотгоно гэж байна. Ихэнх нь сум, аймаг байна шүү дээ, ямар хэрэгтэй юм.

Харин тэнд чинь жинхэнэ ажил хийдэг, ажлаа дийлэхгүй байгаа хүмүүсийг цомхотгоод энд хоосон цүнх барьсан дараагийн улс төрийг горьдсон бараг ажил гээд байх зүйл байхгүй. Дээр нь нэг унаа уначихдаг, том машинд суучихдаг, нэг туслах авчихдаг, дээр нь бас нэг зөвлөх авччихдаг. Эдгээр хүмүүсээ л цөөлөх ёстой шүү дээ. Үе үеийн Засгийн газруудыг харж байхад нэг дэд даргатай болоод л байсан. Одоо тэргүүн дэд дарга, дэд дарга хэд ч байгаа юм. Их Хурал одоо хэдэн ч салаа мөчиртэй болов. Ерөнхийлөгчийн Тамгын газар мөн энэ албад, агентлагууд. Энэ Улаанбаатар хотод байгаа бүтцийг задлаад энэ цомхотгол, энэ хэмнэлтийн горим руу хүчтэй оруулаад ингээд аймаг, сумдын орон тоог бол хасах биш харин зүгээр нэмэх. Дээр нь тэр ТЗ-д тэнцээд ажиллаж байгаа сумын анхан шатанд ажиллаж байгаа, баг дээр ажиллаж байгаа хүмүүсийн цалинг нэмэхгүйгээр орон нутгийн хөгжлийг бол ярих нь илүүц ээ. Тэгэхгүйгээр бид нар одоо энэ том өргөн уудам нутагт Монгол бол бусад улсаас өөр. Асар том нутагт цөөхөн хэдэн хүмүүс байж байдаг, тэгээд тэрийгээ ихэнхийг нь Улаанбаатар луу л даллаад дуудаад байгаа байхгүй юу. Тэр 300 хэдэн сумд очиж амьдрах тэр мянга тав, зургаан зуун багт очиж амьдрах хүмүүсийн ядаж эхний ээлжид цалингаар, дээр нь энэ төрийн янз бүрийн дарамтуудаас чөлөөлөх л асуудлуудыг ярих хэрэгтэй юм байгаа юм.

Тэгээд аймаг, аймаг чинь одоо хот шиг хөгжих юм бол Улаанбаатар хотын энэ Толгойт, Баянхошуугаар байгаад байгаа энэ өндөр үнэтэй, өртөгтэй байгаа газарт амьдаръя гэж байгаа хүн нэг их байхгүй шүү дээ. Аймгууд руугаа яваад яваад л өгнө. Тэр ипотекийн хувийг харин орон нутагт 3 болгож байна гэж байна лээ. Үнэхээр одоо чухал шийдвэр байна. Суманд тэрнээс доош болгоод өгөх юм бол өнөөдрийн Улаанбаатар хотын түгжрэл, энэ стресс, энэ утаа униар нэн тэрүүд аяндаа сарниад алга болох юм. Тэгэхлээр энэ дүүжин тээвэр гэнэ үү? Хэдэн тэрбум долларын зөвхөн нэг тэрбум долларыг зоригтойгоор орон нутаг, аймаг түүнээс доош түвшинд зарцуулахад энэ сургуулийн асуудал, энэ цэцэрлэгийн асуудал энэ унаа унш, замын асуудлыг шийдэхэд бол Улаанбаатарын түгжрэл бараг 50 хувь байхгүй болно.

Тийм учраас Засгийн газрын Хэрэг эрхлэх газар бол энэ хэмнэлтийн горимын тухай хууль болон энэ төсвийн хуулиуд дээр энэ багийн дарга нарын цалингаас авхуулаад сумдын ТЗ-д ажиллаж байгаа хүмүүсийн цалинг нэмээч ээ, цомхотгол хэмнэлтийг бол агентлаг.../минут дуусав./

**Ж.Мөнхбат:** Батсуурь гишүүний ярьж байгаа сэдэв, асуудал дараагийн хэлэлцэх асуудал дээр хөндөгдөнө. Гишүүд үг хэлж дууслаа. Одоо санал хураалт явуулъя.

Төрийн албаны тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд дэмжих нь зүйтэй гэсэн томьёоллоор санал хураалт явуулъя. Санал хураалт. Мөнгөнчимэг дэд сайд.15-аас 8 дэмжиж санал дэмжигдлээ.

Манайхан одоо ингээд ажлын хэсэг гарах болов уу энэ дээр? Тэмүүлэн, Баатарбилиг нарын гишүүдийн өргөн барьсан бас Төрийн албаны тухай хуульд өөрчлөлт оруулах хуулийн төсөл байгаа. Нэгтгээд хууль санаачлагч нар зөвшөөрвөл нэгтгээд хэлэлцээд явах бүрэн боломжтой. 57.5-ыг анхаарах хэрэгтэй байгаа шүү. Ариунзаяа сайд бас байж байна. Дор дурдсан төрийн албан хаагчийн албан тушаалын цалингийн хэмжээ, сүлжээг хөдөлмөрийн асуудал эрхэлсэн төрийн захиргааны төв байгууллага болон Төрийн албаны төв байгууллагын саналыг үндэслэн Засгийн газар тогтооно гээд. 57.5.6 дээр үйлчилгээний албан тушаал эрхэлдэг төрийн албан хаагч гэж байсныг 21 оны арван нэгэн сарын 12-ны өөрчлөлтөөр хүчингүй болгосон. Тэгэхээр одоо нөгөө буцааж юу яах гэж байгаа учраас энэ асуудлаа ажлын хэсэг дээрээ та бүхэн сайн ярих хэрэг гарч байна шүү гэдгийг нь хэлье.

Байнгын хорооны санал, хүсэлтийг чуулганы нэгдсэн хуралдаанд Их Хурлын гишүүн Баатарбилиг танилцуулна. Дараагийн асуудалд оръё.

**Гурав.Монгол улсын 22 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Монгол улсын Засгийн газрын тухай хуульд өөрчлөлт оруулах тухай, Монгол улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай, төрийн хэмнэлтийн тухай хуулийн төслүүд болон тогтоолын хавсралтад нэмэлт оруулах тухай Улсын Их Хурлын тогтоолын төслийн анхны хэлэлцүүлгийг явуулъя.**

Ажлын хэсгийн гишүүд түрүүн нэр дурдсан хүрэлцэн ирсэн байгаа.

Монгол Улсын Их Хурлын чуулганы хуралдааны дэгийн тухай хуулийн дагуу байнгын хороо хуулийн төслийг зүйл бүрээр хэлэлцэнэ гэж заасны дагуу хуулийн төслийг зүйл бүрээр нь хэлэлцэнэ.

Монгол улсын Засгийн газрын тухай хуульд өөрчлөлт оруулах тухай хуулийн төслийн 1 дүгээр зүйл дээр саналтай гишүүн байна уу? Энэ чинь гурван янзын юм байгаа юм шүү.

Засгийн газрын тухай хуульд өөрчлөлт оруулах, Засаг захиргаа нутаг дэвсгэрийн нэгжийн тухай хууль, Төрийн хэмнэлтийн тухай хуулийн төсөл. Гурван янзын зүйл байна.

Нэгдүгээр зүйл дээр асуулт, саналтай гишүүн байна уу? Алга байна.

Хоёр дээр? Алга байна.

Гурав дээр. Монгол улсын Засгийн газрын тухай хуульд өөрчлөлт оруулах тухай хуулийн төслийг зүйл бүрээр нь хэлэлцэж дууслаа.

Монгол улсын Засгийн газрын тухай хуульд өөрчлөлт оруулах тухай хуулийн төслийн анхны хэлэлцүүлгийг явуулж дууслаа.

Хоёр.Монгол улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төсөл. Мөн одоо зүйл бүрээр нь хэлэлцэнэ. Тус хуулийн нэгдүгээр зүйл дээр асуулт, саналтай гишүүн байна уу? Алга байна. Хоёр дээр алга байна.

Монгол улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийг зүйл бүрээр хэлэлцэж дууслаа. Мөн хуулийг хуулийн төслийн анхны хэлэлцүүлгийг явуулж дууслаа.

Гурав.Төрийн хэмнэлтийн тухай хуулийн төсөл. Мөн хуулийн төслүүдийг зүйл бүрээр хэлэлцэнэ. Төрийн хэмнэлтийн тухай хуулийн төслийн нэгдүгээр зүйл дээр асуулт, саналтай гишүүн байна уу? Алга байна. Хоёрдугаар зүйл дээр алга байна.

Гуравдугаар зүйл дээр нэг зүйл байна. Энэ 3 дугаар зүйлийн 3-ийн 3 дугаар зүйл. Хуулийн үйлчлэх хүрээ гэсний 3.1.5 дээр Монголбанк, Төв банк гээд оруулаад иржээ.

Энэ алив Ганбат дарга. Хэрэг эрхлэхийн дэд дарга та нэг хариулт өгөөдхөөч. Дөрвөн номерын микрофон дээр очоод. Нэг номерын микрофон дээр оччих. Энэ төв банкны нөгөө хараат бус байдал энэ тэр чинь энэ ингэж орж ирж болж байгаа юу? Энэ хасах нь зөв биш үү. Нэгдүгээр микрофон өгье.

**Б.Ганбат**: Засгийн газрын Хэрэг эрхлэх газрын Тэргүүн дэд дарга Ганбат. Мөнхбат гишүүний асуултад хариулъя. 22 оны Төсвийн тухай хуульд нэмэлт, өөрчлөлт оруулах тухай хуулийн төсөлтэй хамтатгаад Төрийн хэмнэлтийн тухай хуулийн анхдагч хуулийн төслийг бол өргөн мэдүүлсэн.

Энэ хуулийн төслийн хуулийн төсөл бол бүхэлдээ Засгийн газрын хуралдаан дээр хэлэлцэгдээд, Засгийн газрын танхимын зарчмаараа хэлэлцэгдээд бүх яамнуудын сайд нарын саналыг аваад ингээд орж ирсэн ийм хуулийн төсөл. Хуулийн төсөл бол одоо Улсын Их Хуралд Засгийн газраас өргөн мэдүүлэгдсэн байгаа. Хэлбэрийн хувьд бол 3.1.5 дээр бол Төв банкийг бол энэ хуулийн үйлчлэлийн хүрээнд хамруулна гэдэг ийм төслөөр бол орж ирсэн.

**Ж.Мөнхбат:** Ганбат Засгийн газрын Хэрэг эрхлэх газрын Тэргүүн дэд дарга Ганбат тайлбар өглөө. Зарчмын зөрүүтэй санал байна.

 Гуравдугаар зүйлийн 3.1.5 дахь заалтыг хасъя гэсэн санал байна. Санал хураалт, гишүүд ээ. Санал хураалт, Тоогий даргаа.

3.1.5-ыг хасъя гэдэг саналын томьёоллоор санал хураалт явуулж байна. Энэ Тогтохсүрэн дарга юу руугаа амжсангүй яваад. Та горимын санал гаргаж байна уу Тогтохсүрэн дарга?

**Д.Тогтохсүрэн:** Баярлалаа. Дахин санал хураалт явуулахыг хүсэж байна. Саяын санал хураалтыг хүчингүй болгож, би дэмжсэн боловч сая кноподоо хүрч амжсангүй учраас санал эсрэг гарчихлаа.

**Ж.Мөнхбат:** Тогтохсүрэн гишүүний гаргасан зарчмын зөрүүтэй саналаар санал хураалт явуулъя. Саяын, сүүлийн санал хураалтыг хүчингүйд тооцъё гээд.Төхөөрөмжид очиж саналаа өгч амжсангүй. Санал хураалт.

Амарсайхан гишүүн яав? Та горимын санал гарга.

**С.Амарсайхан:** Дэмжиж өгсөн санал ороогүй учраас дахин санал хураалт явуулах, энэ саналыг хүчингүй болгож өгөхийг.

**Ж.Мөнхбат:** Амарсайхан гишүүний гаргасан саналаар сүүлийн санал хураалтыг дахин хүчингүй болгоё гэдэг санал хураалт явуулъя. Санал хураалт. 6 гишүүн дэмжиж, санал дэмжигдлээ.

3 дугаар зүйлийн 3.1.5 дахь заалтыг хасъя гэдэг зарчмын зөрүүтэй саналын томьёоллоор санал хураалт явуулъя. Санал хураалт. 6 гишүүн дэмжиж, 60 хувийн саналаар санал дэмжигдлээ.

Төрийн хэмнэлтийн тухай хуулийн төслийн 4 дүгээр зүйл дээр асуулт, саналтай гишүүн байна уу? Алга.

5 дээр алга, 6 дээр алга, 7 дугаар зүйл дээр алга байна. 8 дугаар зүйл дээр алга байна. 9 дүгээр зүйл дээр алга байна. 10 дугаар зүйл дээр алга байна. 11 дүгээр зүйл дээр алга байна. 12 дугаар зүйл дээр асуулт, санал алга байна. 13 дугаар зүйл дээр алга байна. 14 дүгээр зүйл дээр алга байна. 15 дугаар зүйл дээр алга байна. 16 дугаар зүйл дээр алга байна. 17 дугаар зүйл дээр алга байна. 18 дугаар зүйл дээр алга байна. 19 дүгээр зүйл дээр алга байна. 20 дугаар зүйл дээр алга байна. 21 дүгээр зүйл дээр алга байна. 22 дугаар зүйл дээр асуулт, саналтай гишүүн алга байна.

Төрийн хяналтын тухай хуулийн төслийг зүйл бүрээр нь хэлэлцэж дууслаа. Мөн хуулийн төслийн анхны хэлэлцүүлгийг явуулж дууслаа.

Дөрөв.Тогтоолын хавсралтад нэмэлт оруулах тухай Улсын Их Хурлын тогтоолын төслийн анхны хэлэлцүүлгийг явуулъя. Тогтоолын хавсралтад нэмэлт оруулах тухай Улсын Их Хурлын тогтоолын төсөл дээр саналтай гишүүн байна уу? Алга байна. Тогтоолын хавсралтад нэмэлт оруулах тухай Улсын Их Хурлын тогтоолын төслийн анхны хэлэлцүүлгийг явуулж дууслаа.

Төрийн байгуулалтын байнгын хорооноос гаргах санал, дүгнэлтийг Улсын Их Хурлын гишүүн Тогтохсүрэн Төсвийн байнгын хорооны хуралдаанд танилцуулна.

Төрийн байгуулалтын байнгын хороогоор өнөөдөр хэлэлцэх асуудал хэлэлцэж дууслаа. Хүрэлцэн ирсэн гишүүд, ажлын хэсэгт баярлалаа.

Төрийн байгуулалтын байнгын хорооны өнөөдрийн хуралдаан үүгээр өндөрлөж байна.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР